url: =KUMTUL MI - Zomi Adventist Innkuan\nLesson 1: Kumtul Mi\nBabylon kumpi gam pen, hauhna leh nopsakna tawh akidim lai takin, Nebuchadnezzarin alupna tung panin thu ngaihsun hi. Bang tanvei hih ka kumpi gam kip dinga, kei sih khitciangin bang suak ding hiam? ci-in ngaihsun hi.\nTua banga alungngaih laitakin, kumpipa mengme kha hi. Ama-ang sungah mel tuamtuam tawh akizem ataang mahmah milimpi khat mu hi. Tua amuh milimpi tawh kibang khat vei beek mu ngei nailo hi. Kumpipa akhanlawh ciangin thakhatthu-in alupna pan diangkhia a, amah acingte kiangah hih bangin gen hi: “Manlang takin mitphial bawltheite mipilte, aksi lam siamte hong sam un, ka ma-ang hong khiatsak thei kha ding uh hi,” ci hi.\nKumpipa’ mipilte khempeuh manlang takin alungkham mahmah Kumpipa mai ah hong kikhawm uh hi. “Ma-ang lamdang mahmah khat ka nei-a, akhiatna ka thei nuam pha mahmah hi, ci hi.” Daniel 2:3. Kamsaang kisiamsak khat in dawngin, “Na ma-ang hong gen lecin akhiatna ka hong gen thei ding hi.”ci hi. Ahih hangin Kumpipa in ka ma-ang bang hiam ka thei nawn kei hi tua ahih ciangin ka ma-ang leh akhiatna hong gen un, nong gen theih uh leh letsong tampi kong pia ding hi, aci hi.\nHih Babylon mipilte in Pasian kiang pan-a thu thei bangin kibawl uha, ahih hangin Kumpipa in a-up nawn phat loh nading hong kipanta hi. Hih mun lian ah atheih taktak uh leh taktak loh uh hong kitel nading hita hi. Kumpipa in a sawltaakte kiangah gensak a, Ka ma-ang leh akhiatna hong gen un, nong gen theih uh leh letsong tampi kongpia ding hi. Nong gen theih kei uh leh na sa uh kong semnen dinga na innte uh nin kholna mun ka suaksak ding hi, aci hi.\nMitphial bawltheite leh aksi lam siamte in, ki-im thei nawnlo-in Kumpipa ma-ang theih phot lo-in, akhiatna agen theih het lohna uh siangtakin hong pulak ta uh hi. Tua ciangin Kumpipa heh mahmah a, Babylon mipil teng khempeuh thah khit dingin thupia hi. Ahih hangin tua ma-ang sunga agol mahmah Kumtul Mi ii thu agen thei ding leh akhiatna akhia thei ding Pasian in Babylon mipilte lakah mi khat nei hi.\n1. Banghang Pasian in Babylon kumpipa hih ma-ang mansak hiam?\nDaniel 2:28 Ahih hangin __________ a lak thei vantungah Pasian khat a om hi. Amah in mailamah bang thu hong piang ding cih nangmah Nebukhadnezzar kumpipa tungah a hong hilhzo hi.\nHih nam tampi akigawm milimpi in mailam kum 1000 lom te sungah bang hong piang dinga, kumpi khat khit kumpi khat hong pian nading lam Pasian in Ama mite hong thei sak hi.\n2. Kumpipa mipilte in ma-ang leh akhiatna atheih loh uh ciangin Kumpipa in bang thupia hiam?\nDaniel 2:12. Tua thu hangin kumpipa heh mahmah a, Babylon sunga kumpi’ thudot mipilte khempeuh __________ khit dingin thu a pia hi.\nAksi lam siamte leh mitphial bawlte in nalamdang bawl theih nadingin vangliatna nei bangin kibawl uh hi. Ahih hangin ma-ang leh akhiatna hong gen theih loh uh ciangin a zuauphuakte, mi khemte ahih na uh hong kilang hi. Kumpipa in a ma-ang gen thei hi zen leh, amau ut bangin akhiatna gen sawm uh hi. Hehna tawh kumpipa in mipil teng khempeuh aom lote nangawn thah khit ma-ang dingin thu hong pia hi. Tua aom lote lakah, sila ahi Pasian akihta kumpi nasem dinga kisincil Daniel aom hi.\n3. Thah khit ding thu Daniel in a theih ciangin, kumpipa kiangah bang ngen a, alawmte kiangah bang gen hiam?\nDaniel 2:16. Tua ciangin kumpipa kiangah Daniel pai a, a mangmat a __________ a hilh theihna dingin hun tawmvei sung a kingak laina dingin phalna a ngen hi.\nDaniel 2:17, 18. Tua ciangin Daniel a inn-ah ciah a, a thupiangteng khempeuh a lawmte Hananiah, Mishael, leh Azariah-te kiangah a ko hi. Amah in, vantung Pasian in eite hong hehpihin, tua thuthukpi genkhia thei-in, Babylon gam sunga mipil dangte tawh thahna i thuakkhawm lohna dingin thu i ngen ding hi, ci-in a gen hi.\nSee also Jerusalem ah Ciahkik\nDaniel in Kumpipa kiangah, hun tawmkha apiak nadingin ngen a, ma-ang leh akhiatna ka hong gen ding hi ci hi. Kumpipa in ama-ang thei nuam lua ahih manin Daniel ngetna a zak ciangin lungdam mahmah hi. Tua ciangin alawmte tawh na khempeuh athei apiangsak vantung Pasian kiangah ma-ang leh akhiatna atheih nadingun thungen uh hi.\n4. Pasian in Daniel tungah ma-ang leh akhiatna ahilh khitciangin, amah in kua tungah phatna pia hiam?\nDaniel 2:23. Nang pen ka pu ka pate’ __________ na hi a, ka hong phat a, ka hong zahtak hi. Nangmah in pilna leh thahatna na hong piazo hi. Ka thungetna nong za a, kumpipa kianga ka gen ding thu nong lakzo hi,” a ci hi.\nDaniel 2:28. Ahih hangin thusim a lak thei vantungah __________ khat a om hi. Amah in mailamah bang thu hong piang ding cih nangmah Nebukhadnezzar kumpipa tungah a hong hilhzo hi.\nPhawk Ding: Kumpi gam khat hong dinna leh hong puknate mihingte bawl tawh akibat hangin, Daniel thungetna ih theih ciangin, mihingte hang hilo zaw-in Pasian bawl hizaw hicih ih thei hi. Pasian in atheih khakloh leh aphalloh-a thupiang khat beek omlo hi. Khat veivei hih leitunga thupiangte banghang hiam cih ih tel loh tampi om-a, ahih hangin muanhuai taka ih theih thu khat in Pasian in na khempeuh uk hi cih ih thei hi. Daniel in kumpipa ma-ang leh akhiatna gen thei a, ahih hangin ama theihna hilo-in vantung Pasian kiang pan hicih limtakin gen hi.\n5. Daniel gen Kumpipa in ama-ang sungah amuh thu nam nih bang hiam?\nDaniel 2:31. Kumpipa aw, na mangin a te daldal __________ lian mahmah khat na mu a, kihtakhuai mahmahin na mai-ah a ding hi.\nDaniel 2:34. Tua banga na et laitakin mualtung panin suangtumpi khat kuama khuklohin hong tuk a, sik leh tungman kigawm __________ khete dengtanin a kithehthang hi.\nAmasa pen-in Kumpipa in anuai-a nam tampi kihel milim mu hi:\nA lutang kham.\nA awm ngun\nA gil leh aphei sumngo\nA khe kahpasik.\nAKheme te sik leh buan kihel\nTua laitakin kuama khuk loh suangtum hong tuksuk-in milimpi khe hong dengkha hi. Hih munah Kumpipa in kamka liangin lamdangsa-in akhiatna bang hong hitam maw ci-a kumpi tokhom pan-a angaih ding bel lamdangsak huai hilo hi. Daniel in Pasian hilh bangin a ma-ang khiatnate gen hi. Laisiangtho leh genkholhna thute gen nadingin amuanhuai pen leh ahoih pen in Laisiangtho amah leh amah ih kikhiatsak ding ahi hi.\n6. Kham lutang khiatna bang ahi hiam?\nDaniel 2:38 . Tua kham __________ pen nangmah na hi hi.\nKumpipa pen gam khat lutang ahi hi. Tua manin Nebuchadnezar pen Babylon gam cihna hi a, genkholhna kipatna hong suak pah hi. Babylon ukna pen 612-538 B.C. sawt-a a minthang pen leh alian pen hong hipah hi. Hih genkholhna kham lutang pen Nebuchadnezar hi a, Daniel hun pan hong kipan pah hi.\n7. Babylon gam atawntungin akip mah ding hiam?\nDaniel 2:39. Nang’ khit ciangin nang’ kumpi gam sangin a neuzaw kumpi gam __________ khat hong piang ding a, tua khit ciangin sumngo ahi kumpi gam a thumna in leitung khempeuh uk ding hi.\nBabylon gam kip tawntung lo ding hi. Babylon sangin agina lo zaw gam khat in zogawp-in hong uk ding hi. Ngun in kham sangin mantawm zaw napi asak zawk mah bangin, Babylon nopsakna susia dingin Cyrus kumpi makai-in, 539 B.C. kum in Medo-Persian te in Babylon simin hong zo uh hi. Medes leh Persian te in 539-331 B.C. hun ciangdong uk uh hi. Amau uk sung khempeuh siah apiak uh ciangin ngun tang bek zang uh hi.\n8. Ngun kumpi ahi Medo-Persia khitciangin bang kumpi in hong zom hiam?\nDaniel 2:39. … tua khit __________ ahi kumpi gam a thumna in leitung khempeuh uk ding hi.\nB.C. 331 kum Arbela kidona ah Alexander the Great in Medes leh Persian te hong zawh ciangin, sumngo kumpi ahi Greece in hong uk hi. Sumngo kumpi ahi Greek in B.C. 331-168 kum dong uk hi. Greek galkapte pen sumngo galkapte kici hi, ahangin agal van khempeuh uh sumngo tawh kibawl ahih man hi. En lehang azo kumpi gamte limciing ahi ngunte sumngote mantawm zaw napi-in sak zaw-a, alel gamte manpha zaw napi nip zaw se cih pen atheih huai khat ahi hi.\n9. Kumpi gam lina pen banglim tawh kilak hiam?\nDaniel 2:40. Tua khit ciangin kumpi gam lina hong piang __________ a, sik bangin a khauh __________ hi. Sik in na khempeuh satnenin a gawivui bangin, a masa kumpi gamteng khempeuh a sukham __________ hi.\nKahpasik kumpi Rome in B.C. 168 kum ciangin Greek kumpi hong zo hi. B.C. 168 pan A.D. 476 kum dong Rome in hong uk hi. Ostrogoths in amat masiah dong nuam takin hong uk suksuk hi. Zeisu hong suah hun laitakin zong Rome kumpi in uk lai hi. Khial hetlo ahi linlian-a kumtul tampi thupiang ding te Daniel in a genkholh theih lam na tel hiam? Babylon, Medo-Persia, Greece, leh Rome kumpite abanban-in hong pian suksuk ding lam Laisiangtho genkholhsa banglian-in hong piang suk takpi ahih lam leitung ta-angthu bu te tungtawnin zong ih theithei hi.\n10. Roman Empire hong kiat khitciangin bang hong piang ding hiam?\nDaniel 2:41, 42 . A khepek leh a khemete khen khat sik leh khen khat tungman kigawm ahi na mu hi. Tua pen kumpi gam __________ ding hi, cihna ahi hi. Tungman leh sik kigawm ahih mah bangin sik bangin a hoih khopkhat ciang khauhna a nei ding hi. A khemete khenkhat sik hi a, a khenkhat tungman ahih mah bangin kumpi gam khenkhat thahatin khenkhat a thahat kei ding hi.\nA.D. 476 Kum-a Rome kumpi gam a kiat zia pen, gamdang khat in zogawp cih bang hilo a, barbarian akici minamte in Daniel genkholh mah bangin Rome kumpi gam kikhenthaang sak uh ahi hi. Gam sawm-in khenkham uha tu-in Europe gam kici hi. Tua te in Ostrogoths, Visigoths, Franks,Vandals, Alemannians, Sueves, Anglo-Saxons , Heruls, Lombards, leh Burgundians te ahi hi. Tua te lakah gam sagihte in tu dongin kip lai uh hi. Gentehna iin, Anglo-Saxons pen English hi a, Franks pen French, Alemannians pen Germans, Lombards pen Italians , Sueves pen Swetzaland, Portugee, Spain, cihte ahi hi.\n11. Hih gam 10 te hong kigawm kik zo ding uh hiam?\nDaniel 2:43. Sik leh tungman __________ na muh mah bangin tua kumpi gam ukte in __________ ding hanciamin zileta-in a kimat ding uh hi. Ahih hangin sik leh tungman a kimat theihloh mah bangin a __________ thei kei ding uh hi.\nEuropean gamte in zi leh ta-a akimatnate leh kilem nading thuciam bawl nate tawh kilem kik ding hong hanciam uh hi. Tua ahanciamte in: Charlemagne, Napoleon, Kaiser Wilhelm, Mussolini, leh Hitler te ahi hi. Euroean gam bup gawm kik ding nasia takin hong hanciam uha, ahih hangin Laisiangtho genkholhsa bangin hih zolo uh hi. Mangmuhna 13 sungah biakna tawh pumkhat suah nading hong hanciam ding uh cih siangtakin hong gena, Ahih hangin Daniel kamsangpa in cikmah hun in hih leitung gam ukna khat sungah om ngei hetlo ding hi a cihmah bangin hong piang ding hi.\n12. Kumpi gam nunung kua in hong phut ding hiam?\nDaniel 2:44. Tua kumpite a maan laitakun vantung __________ in a bei thei ngeilo ding kumpi gam a hong phut ding hi. Tua kumpi gam kuamah in zo zolo ding a, tua gam in gamdang khempeuhte zogawpin a kip tawntung ding hi.\nSee also Jerusalem ah Ciah Kik\nA kiphut ding nunung pen kumpi gam in, Matthew 25:31-34 sunga agen vantung kumpi gam hong hi ding hi.\n13. Tua suangtum in kumpi gam dangte bang cih hiam?\nDaniel 2:34, 35. Tua banga na et laitakin mualtung panin suangtumpi khat kuama khuklohin hong tuk a, sik leh tungman kigawm milim khete __________ a kithehthang hi. Thakhatin sik, tungman, sumngo, ngun leh khamte kitamnen gawp a, khuakhal lai-a ansi zap bangin a lengmang hi. Huih in leen’mang khin ahih manin themkha beek a kimu nawn kei hi. Ahih hangin tua suangtum hong khangkhang a, mual cia hong pha-in leitung khempeuh a dim hi.\nKuama khuk loh suangtum in Pasian kumpi gam ahi hi. Leitung kumpi gam hilo hi (Mangmuhna 21:1) sunga agen vantung gam ahi hi. Zeisu hong pai kik ciangin hih leitung haltum dinga hong puahthak sakin atawntung Ama kumpi gam hong phut ding hi (Daniel 2:44). Zeisu hong pai kik ding bangzah takin lawp huai hiam? Pasian Tapa hong pai kik ciangin genkholhna thute khempeuh tangtunna hong hita ding hi.\nNebuchadnezar kumpipa in Jerusalem azawhgawp lai-in Pasian a zo bangin kingaihsun kha thei mah ding hi (Daniel 1:1, 2) ahih hangin asawt lo-in Pasian in na khempeuh uk ahih lam thei pan ding hi. Mihingte nuntaakna khempeuh ukpa in Pasian ahi hi. Ataktakin Amah in gal kidona ah gualzo ding hi. Babylon, Medo-Persia, Greece, Rome te leh gam 10 akikhen kumpite in Pasian neihsa sut-in azo bangin kibawlin Pasian mite bawlsia uh hi, ahih hangin Topa Zeisu hong pai kikna in amaute susia ma-ang ding hi. Pasian tungah ih lungdam hi. Amah in kidona lianpi a gualzo ding hi!\n14. Daniel in ma-ang leh a khiatna teltakin agen khitciangin Nebuchadnezzar in Pasian tungah bang gen hiam?\nDaniel 2:47. Kumpipa in, “Hih thuthukpi hong genthei na hih manin na __________ pen thuthuk a lak, __________ khempeuh sung pan a lianpen, kumpite’ tunga Topa ahi hi,” a ci hi.\nNebuchadnezzar kumpipa in Daniel biak Pasian in na khempeuh uk a, Babylon gam-a om milim pasian te khempeuh tungah om hi cih thei hi. Bang acih leh a ngaihsutna khel pak mawk hiam? Daniel leh alawmte in Pasian tungah acihtak manun Babylon gam-a sila te hi napi-in, Babylon gam maikaipi te suak uh hi (Daniel 2:48, 49). Pasian in amah a zahtaak mite zahtaakna a ngah sak hi (1 Samuel 2:30).\n15. Pasian in hih leitungah ukna khempeuh Ama khut ah om hicih na theih khitciangin, nang nuntaakna zong hong uk leh na ut mah hiam?\nHih anuai-a te in telzawk nadingin hong huh ding hi.\nKham = Babylon\nKham lutangpen Babylon cihna hi a, leitung bup ahuzap avanglian gam hi B.C. 612-539 sung uk hi.\nNgun = Medo-Persia\nNgun awm pen Medo leh Persia kumpi cihna hi a leitung bupah a ukna kizel a B.C. 539-331 sung uk hi.\nSumngo = Greece\nA phei sumngo pen Greece kumpi cihna hi, leitung a uk kumpi gam hi a B.C. 331-168 sung uk hi.\nKahpasik = Rome\nAkhe kahpasik pen Rome kumpi cihna hi. Thuneihna tawh leitung mite nopna ah ahuzap kumpi gam hi a B.C. 168 pan A.D. 476 sung\nSik leh Buan = Akitam kham kumpi gam\nAkhepeek pen sik leh buan kigawm hi a, akitamkham kumpi gam cihna hi-in sik leh buan akigawm theih ngeiloh mah bangin A.D. 476 pan kipan a thahat gam khat bek in leitung bup uk cih om nonlo a, Zeisu hong kumkik dong kikhen paisuak ding hi.\nSuangtumpi = A tawntung Zeisu Kumpi gam, A Kammal, leh A Thukham.\nPrev post Mihing pianzia (2)\nNext post Buhtuu Kihello Leiseek


timestamp: atn

url: =Lunghihmawhna panin Biakna ~ Dr. Ngul Khan Pau :: ZOMI DAILY\nposted on 21 March 2020 at 1:15 pm Lomkholna: Article, Biakna, Ngulkhanpau\nLunghihmawhna panin Biakna (Worry to Worship) ~ Dr. Ngul Khan Pau\nLeitung bup a linglawngsak natna COVID 19 pen leitung kumpi thuneihna tawh dal zawh ding hi lo hi. Leitung a pulnatna tampi a om hangin tutung a gam hihzah a kizel natna tu kum 21st century ah om nai lo hi. Biakinn kikhak bek hi loin inn ciat ah om ding, midangte tawh kikholh loh ding ciang kitung hi. Hih bang sung panin ngaihsutna tam lo kong gen nuam hi.\n1. Pasian mah belh leh muan penin i neih ding hi. (Late 90:1, John 14:1-3)\na. Kei tunga hong tung khempeuh Pasian theih loh om lo hi\nb. Ka tuah khempeuh Topa’n hong awlmawh loh om lo hi\nc. Ka Pasian in ka tuah khakte khekzawhna vangliatna nei hi\nd. Ka phut khakte khempeuh Topa’ hoihna ka muhna ding hi\ne. Ka geelna sangin Pasian geelna hoihzaw tawntung cih ka thei hi\nf. Ka phawk ding ahih leh Topa’ hong itna kiam tuan lo hi\ng. Ka gupkhiatna mansuah theih hi lo hi.\n2. Patauh lunghihmawh ding hi loin thunget ding hizaw hi (Phil. 4:6) We are not to panic but to pray and praise.\n3. Hih bang hun sungah Topa Pasian kei tawh hong omkhawm hi (Isaiah 43:2)\n4. Hih in leitung bei hun hi loin a kipatna lim khat hi ding hi: (Luke 21:11, Matt 24:6-8)\n5. Hih bang hun sungah Topa’n kei hong zang nuam hi. A cimawh lungkham, nek ding nei lote, huh theih bangbangin Khris min tawh huh ding hi.\nBiakinn kikhak leh zong biakna kikhak thei lo a, Topa Jesu in, “Keima min tawh nih leh thum na kikhop uh ciangin note tawh kong omkhawm hi,” ci hi (Matt. 18:20). I thu zawhna ah kum 1347 in Europe ah Black Plague a tun lai-in mi tul tampi si uh hi. Khuapi panin a dam lote nusia in a cidam lai khempeuh in innkuanpihte nangawn nusia uh hi.\nTua bang pulnatna sungah Khristiante’n nitak lam nai 3 pawlin khuapi sungah pai uh a, inn sung zong a tangzo nawn lo dam lote na kem ka khoi uh hi. A tamzawte dam lote tawh na sikhawm uh hi. Tua bang itna leh kipumpiakna in Rom kumpi gam na khek zo hi. Tu COVID 19 zong Khris min tawh i septheih khat peuhpeuh sem dingin i kihansuah hi (I. Kor. 10:31). Topa in cidamna thupha hong pia hen. Itna tawh; J.M. Ngul Khan Pau\nPrevious: Coronavirus Stimulus Package leh sum ngahding vai\nNext: Chloroquine (Quinoline-Kunai nam) mah hihtuak ei\nPu General Tun Kho Pum sih dan\nTedim Kipawlna vai


url: =Indonesia, Bali aom Mount Agung meimual puakkhamkik leuleu :: ZOMI DAILY\nposted on 14 February 2018 at 1:26 am Lomkholna: Indonesia, News, Sawltak, World\nIndonesia gamsung, Bali Island tuikulhtung aom “Mount Agung” akici meimual pen Tuesday (Feb 13) ni in khatvei puakkhamkik leuleu hi. Hih Mount Agung Volcano apuakkhap nunungpen January 02 hi a, tuazawh tawlkhat atawlngak khitciangin apuak khamkik leuleu ahihi.\nHih meimual puakkham vaitawh kisai in thunei ahi “Indonesian National Board for Disaster Management” te genkhiatna ah Volcano apuakkham nunungpen Local Time 11:49am hun ci uhhi. Mount Agung meimual panin atunglam asanna 1500 Meters bang sangto in vukkhu leh meikhu sahmahmah in kilawnkhiato ci uhhi.\nHih Mount Agung Volcano pen puakkham kiktheiding hi ci’n nung Saturday ni inzong kidopding in Level IV (Hazardous) aki tangko ahihi. Ahi zongin Tuesday ni apuakkkhap khitzawh tulaitakpen Level III (Standby) in ki ciamteh kikphot hi.\nHih Mount Agung Volcano pen lauhuailai ahih manin 4km Radius kuamsung tengah kuamah vakkhialo, gamtangkhia theiloding ci’n Local Authorities te’n pulakkhia uhhi.\nBali Island aom vanlengtual “I Gusti Ngurah Rai International Airport” zong tuciangciang angei mahbangin kizangzang saklai phot hi.\n26 Nov 2017: Indonesia, Bali tuikulhtung aom Volcano meimual puakkham taktakta\nPrevious: Naupangno khat anukik in zawhthawh thutawh tuisa dawnsak in, amuk kangdeugawp\nNext: Mandalay Region sungah lampitung tuahsiatna Road Accident tam mahmahlai


url: =Cingno tawh lenna gam – 8 ~ Hau Za Cin :: ZOMI DAILY\nposted on 24 August 2009 at 9:32 am Lomkholna: Article, Hauzacin\n‘Lun’ li leh ‘Za’ nih te thu :: LUN li leh ZA nih in anne khawm hi. Amun pen Pa Nang Za Lian inn, Ngaih Anglai Ah video a kizaihna innpi hi a, Sian in laisim hi. A laisim lai sam pak in, maan ka zaihsak uh hi. Sia Do Khup om hi leh kei zong video sungah ah kihelta mah dinghi veng, tua zan siapa om lo sese. Poi teei ei!\nNgaih Anglai Ah video series a thupit zahin ka thupi bawl zawhloh, ka thupibawl siam loh hangin a thupi ngaihsut mahmah ka hihna thu ka pulaklak nuam hi. Tua manin Japan huih dik a ni li ka taam sungin ka vakna peuh ah ka hopih peuhmah Ngaih Anglai video sungah ka muh bangin ka ciamteh a, ka ngaihsutna khempeuh tuate tawh bulh khawm in, ka holimna leh ka kikup tampen uh zong tuateng thu mah ahi hi. A tomin gen leng mumang gam a khualzin bang ka hi hi. Zomite Zollywood ka ci mai hi.\nTua ciangin USA te Hollywood films te bangin Ngaih Anglai Ah (NAA), Ngaih Anglai Mah (NAM), Ngaih Anglai (NA) ciin tom lak leng, NAA, NAM, NA cih hong suak a, lakam tawh gen ding hi leng (poetric e.g. vaphual = phualva) NA NAM NAA cih hong suak hi. Nam mah. Namtui mahmah…. lim ngau ngau….. ngai mahmah….. ngai mah… eh! ka zuau, … cihte bang omsak ….. hehe.\nNgaih Anglaite gim NA NAM NA hong kici leh kei bel ‘nam mah’ a ci ding pawl ka hi hi.\nAhi zongin tuni a ka gen ding pen ZOLLYWOOD tawh kisai hilo a, LUN li leh ZA nihte annkuang umkhopna ahi hi. A kihel teng:\n1. Nu Thang Khan LUN,\n2. Nu Za LUN,\n3. Nu Cin Lam LUN\n4. Lia Go Deih LUN\n1. Pa Nang ZA Lian\n2. Tg. Hau ZA Cin\nahi hi. Ameh uh pen Japan meh hilo in Zomi te meh lim penpen ki ITNA ahi hi. Ankuang pen kideihsakna hi a, mehtui pen kipahtawina hi in, zasan meh pen gualnopna ahi hi. Sikkeu tawh kine lo in angtanna tawh ki sawk a, hazatna om hetlo ITNA bekbek gilpi dim ciat tawh kiding hi. Khamval pen kiluak kik taktak hi leh bawm 12 sang tawmzaw tuanlo ding hi. Lungdamna leh lungnopna din leh sawk sangin sangzaw a, hong kideihsakna bel gawtawn tampi peh leng zong a thukna kiban nailo in, tuipi thukpen sang zong thukzaw hi. Dam man om a, Zomi hih mah nuam pen hi. Cik ciang hiteng liliai in ankuang a um khawm kik tam?\nKa kuanlam uh sang ka ciahlam uh ka aw uh gingzaw a, ka nuih uh ngaihzaw in, ka gen ding uh tamzaw a, ka damsung un ka gen cim nawn kei ding uh hi.\nEi teng aw liai liai aw e, Gual i en loh ding aw e.\nKa annek sung khempeuh uh lah kei ka mitkha ah:\n“en ve vua ei bang bawmbi tual kiteng hizen hi ven,” ci a Niangbawi nu a dintoh keina mun, “mawtaw sese aw, a bung khawng lai tawh a kibawl hi sese a maw a nu….” ci a Cingno pa in Cingno nu a hopih ciauciauna mun, “kua teng om nai vua?”, “ko teng om ung e, hong lut aw, … na mopawi tawh buai kei ta lo ding na hia maw?… ” ci a Cingno te lawmta kilenglatna mun, “Japan ah amau inn a nop pen pawl aive” ci a Khualpu in a nu leh pa kiangah a lawmnu Niangbawi te inn a maitangphatna mun……..\nhi cih ka phawk gige hi. ‘Hampha’ cih pen i misiamte in a hilhcianna uh bang ahi diam thei kei ing, tua lai mun san takah LUN li tawh ZA nih in an a nekkhopna vuah ka kihel khak pen hampha kisa ing.\nKhangluite in “Kingai lua ci a Sial banga kiliak lo bek” a cih bangin a kiliak lo bek, a kingai, a kigualnuam lua ahi hi. Cikmah a kimu ngei zong hilo, a kiho kha, a kithei kha cih zong hilo, hua gamah ka kimuh uh ciang hih leitungah hi bang mihing om hi maw ci a ka kitheihpatna uh hi napi hizah a kiit a, kingai a, ‘sial banga kiliak lo bek’ a ka kikholh theih uh ka ngaihsut ciang ka pi (Pi Nem Za Awi) in hong dampih lai a balke, kawlkai bek ne ding takpi, “Topa, ko na tate, tuisik guahsia pan na lomkhiat, na khutsuak na tate….” ci a lungdam taka a hopihpih Pasian pen thupi hi veh e ka ci a, Topa hoih ka sa hi.\nKumpi David in,\nTopa hoihna sin unla, hoih hi ciin thei un, Amah a bel mite mi lungdam ahi hi (Late 34: 8)\nci in Pasian thupina na tangko hi. Ama hunlai a kumpi lianpenpen leh thunei penpen hi a, Pasian na bel hi. A ginalo pen in Pasian bel leh lamdang kei, ahi zongin kumpi lian penpen Zeisu pianna ding pupipa natawm in Pasian na bel khiallo hi. Bangzahta in Zomi te in Pasian belh huai hiam.\n[America in a sum suakthak penpen ah, “In God we trust” (Eite in Pasian i muang hi) cih pen tuangsak nawnlo hi. Leitunga gam thupi pen leh kumpi lianpenpen in Pasian a muan zel pen uh ‘muang ung’ ci nawnlo uh hi. Hih thu mailam ah damin kikum lai ni.]\nKi itna ankuang umkhawm khin a, lungdamna tak a ka kikhen ding uh ciang innteknu Nu Lun in kelkong tan hong kha a, ka kim ding uh mangpha hong khak in, thupha, kam’pha tawh hong khakhia a, inntekpa Pa Lian in ka van uh hong puaksak in meileng khawlna ciang hong kha vengveng hi. “Lungdam ung Pa Lian, mangpha hoihtak, Topa thupha mawle!”\nNu Za Lun in ka paina ding meileng ‘letmat’ hong leisak sawnsawn a, ka lungdamna khempeuh beita inteh, ka lungdamna tamlua lawmlawmta ka cih hangin hong khang semsem a, a bei theilo ding, tamzat leng miksi bu holh banga phul semsem hi cih ka phawk hi. Gate ah ka ticket uh ‘hong tepsak ziauziau’ khit uh ciangin Kamata station ah Shinagawa ciang tuangkhawm dingin meileng hong tun hun ding minit 3 ka ngak uh hi. Tua pen Nu Lun leh Lia Lun tawh ka kimuh tawpna ding uh ahih manin lungzuan huai kasa a, kei a pasal pen ka hih manin ka ki-ip tuaituai sam hi (amau bel bang a ngaihsun uh tam, thei ke’ng!). …a ban omlai… zom leng ka kidek zo tam, dam in ci mai ni aw….. Dr. Hau Za Cin (Phuitong Liim)\nPrevious: Cingno tawh lenna gam – 7 ~ Hau Za Cin\nNext: Cingno tawh lenna gam – 9 ~ Hau Za Cin


url: =The UK’s EU referendum: Na theihnop leh :: ZOMI DAILY\nposted on 24 February 2016 at 7:30 am Lomkholna: Nantalsuan, News, World\nBangthu piang hiam?\nUK Prime Minister David Cameron in Britain pen EU sung ah omnuamlai leh omnuamnawnlo cih khensatnading mimaldeihteelpiakna (vote) ni ding pen hongpai ding June 23 , Nilini ci-in genkhia ta hi.\nReferendum I cih banghimawk hiam? Kumcing mimal khatciat in deihteelpiakna (vote) piakna hi aa, a ngeina in bel , hong kiteelsak thukhat deih(Yes) aihkeh deihlo(No) cih teelziauding a hihi. Tua pan in a lang alek zawzaw in zo hi mai hi.\nEuropean Union I cih banghiam?\nThe European Union pen EU ci-inzong kitomlak thei hi. Europe sung gam 28 kikal vanlei vanzuakna leh kumpilam ki-ukna a noptuamnading in, Leitung Galpi nihna nung a ki phutkhia kipawlna khat a hihi. Tuabang in a kipawlkhawm gamte gal kineihlo cih deihna kawmtawh zong a kiphutkhia a hihi. EU pen hong khangtoto in, tuciang in, gamkhatbang in vanzuak leh van kilei theibek hilo, gammite utna peuh ah, paihialhial theilel ta hi. Gam 28 a kipawlna sung pan, gam19 in sumdal(Euro) zangkhawm uh hi. Tuaban ah EU pen, ki-ukna phualpi(parliament) a tuam leh kiim leh paam etcingna,lamkaalvanawnna, vanlei’ taangpitaangta te thuneihna, leh khutawitheih gamla-kihona(mobile phone) sapman aa kipan, a dang thukhun tuamtuam zong kilensak hi.\nReferendum ah a kidong kammal ding bang aitam?\nHibang ciangin, thudot kammal in thugen mahmah hi. Kiteelna a lenpawlpi in a sungkhiat’ MP te’n a sanguh kammal pen “UK in EU sung ah omlai dingmaw? A hih keileh, nusiamaita ding? cih kammal hi ding hi.\nKuateng in mimal-deihteelpiakna(vote) neithei ding? Kum 18 cingsa British, Irish and Commonwealth gammite’ UK aa tengpeuh in, gamdang ah kum15 sang atamzawlo UK gammi te mahtawh kibang in, deiteelpiakna neithei ding hi Kiteelna pi hunsung bang hilo-in, UK khutnuai aa om, Gilbralta gammite’ kumpi ki-ukna dawltungnung a semte leh UK kumpinu gam beelpawl(Commonwealth) te’n zong piathei ding uh hi. A hizong, Ireland, Malta leh Cyprus lobuang adang EU gammi,te’n mimaldeihteelpiakna(vote) neitheiloding uh hi.\nMimal-deihteelpiakna(vote) bangcidan in neiding\nA dang kiteelnate tawh kizawitawn in kibawl ding hi. A masa in, deihteelpiakna a neitheisate’tungah, tua June kha 23 ni-in, koilai bangmun ah piading cih a ki-at laidalno khat kikhak ding hi. Tuani teh,na piakna-dingmun na tunciang’ nakhiat taktak ding dotna laidal hong kipia ding hi. Tuakhitciang, a gei aa laikung man in, deihlian pen akkeng(X)pia in a kaihkhopna bungsung ah khiatziau ding a hihi. Laito(post) panzong kipia thei hi.\nPM David Cameron nungnipi sung-in, EU makaite tawh a kimuhna pan, EU ukna lui, thukhun bangteng kilaihsak zohiam?\nMP Cameron in February sung Brussel khuapi ah, EU Makai te tawh kintak in ninih sung a kimuhna pan-in, EU kipawlna vai thu pawlkhat laihding in hong thukim uh hi. Hih a nuai aate thukimna te pen, UK in EU sung omlai ding cih a khensat hunlian in, nungta in thuneipah ding a hihi.\nNaupangte huhna – EUgammi UK hong paite’ hong painagam ii nuntaakzia dungzui-in huhna kipia bekding.\nGamdangmi sumthalawhte huhna – UK gamkumpi-in,gamdangmi nasemte hongtunzawh kumli sung UKkumpi-huhna ciangtan thei ding hi. A kul mahmah leh kum sagih dongbang lecipthei ding hi. Tuakhit ciang khatkhiatloh phamawh ding hi.\nEurozone –Sterling pound zangtheisuak ding aa, tuahang in EUdang te’n langbawlna omlo-in, sumbawl thei ding hi. Eurozang gamte’ tatkhiat na ding aa kizang British sum khempeuh kiloh ding hi.\nLondon khuapi kemding – Eurozone thukhunna te pan-in, Britain ii’ sum lei sum zuakna phualpi te kidal ding hi.\nThuneihna – Gam ki-ukzia lam ah UK pen tu-hun sang-in EU tawh a kinaizaw in kipawl kullo ding hi. Hih pen EU kipawlna thukhun sung ah kihel ding hi.\nGamkhatciat ki-ukna phualpi(Parliament)te ki khaktan (Red card kipia) theiloding – Gam tuamtuam kipawlna hi leh a kisamlo zuihding EU thukhunte’ kikhaktanna baihzaw ding hi. A zenzen in, EU kipawl gamte 55% in a deihloh khat EU in ngaihsun kik thei hi.\nKidemna – Gamkhat ciat in, eigamsung sumbawl sumzuakna a hoihzawknang hanciam ding hi. Sepna bawlna azang,amanlang saklo thukhumtuamtuam te lakkhiat ding a manawh kalsuan thei ding hi.\nSuaktatak aa, kiheitheiha ciangtan – NuPa kineihkhemna(Sham/Fake Marriage) pan kidalna dingin, gamdangmi’ EU zilehpasal neite utbang in kizinsaklo ding aa, kiciangtan ding hi. Abeisa in bangmah siatna bawlngei takeile-uh gambitna (Security) a sukha thei mite’ tuambawl theihna, thuneihna thak om ding hi.\nPM deihna tawh bangteng kilamdang? PM David Cameron in, a tuung-inbel, ‘gamdangmite’n naupangte huhna-sum pen innlam ah khaksak nawnloding’ cih himahleh, east European kumpilamte’n na nial ban ah, huhna ngahsate a kimmah in ngahsuaksak ding ngen mawk uh hi.\nHong tungthak te huhna pen kum 13 sung bang ciangtan theiding lam-en hi napi’n, kum 7 tawh hong lungkim kulmawk hi.\nSumzuakna thukhunna vai ah, gamsung tawh kibang in sumbawl thei ding cih hi. Hihpen, French te’n London khuapi in phattuamna-lam kihamphat, kikemlua a cihna hang a hihi.\nThuciing thei te’n bel, PM in referendum ding a taangko sawmlai aa, a diakdiak in UK te gamsunggampua ki-makaih thuneihna pen Brussel pan ciahpih kik ding’cih hi-aa, a nget leh a ngah tampi kikhia hongsuak’ ci uh hi. Gam khatciat ki-ukna phual (parliament) red-card a cihzong cikciang kizang taktak theimawk ding cih kitelcianna omlo ci uh hi.\nA hizong, a tung a te’ lobuang, deihna kimkhat mah a ngah hong suak hi.\nBanghang referendum kinei?\nBritain in EU, aihkeh a ciilhunlai in taangpi vanzuak vanleitheihna a kici, tawh a kipawl zawh a sawtlo 1975 in referendum na nei hi. EU ah omding in mimaldeiteelna kipia khia himah leh, tuanung kum40 sung gamtampi hong kibeh lap aa, vanlei vanzuak bek hilo, nisim nuntaakna zong tampi hong khoihkha a hih man in, khat vei referendum omkik leh ci-in gamki-ukna lam uuk’ mi pawlkhat leh mipi te’ mahmah in a ngenngen hita mai hi. PM David Cameron in a tuunglam in nial napi, 2013 ciang in, a ngaihsutna hong khel hi.\nUK in EU a nusiatding kuate’ ut hiam?\nMipi lungsim kaihkhopna a nunung pen ah mipi te a langtuak pha ki ci hi. The UK independent Party a beisa EU MP kiteelna ah agualzo leh, mipi awn 4 phial, nung May kiteelpi aa kihel mipi khempeuh ii 13% bang in EU pan paikhiat ding hanciamin mapang uh hi. Tua bek hilo, Conservative Party pan kumpizum mapang MP nga aa kipan MP a lang phial, Labour Party MP tampitak leh DUP in EU nusiatding deihmawk uh hi.\nBanghang EU nusia nuam? EU in Britain khantohding nawngkaisak in, ki um hi. Sumzuakna ah thukhuntampi’ a neiban ah, ngahkikna kician mello in pawlsum Pound tampi kipia khalai ci uh hi. EU gampawl hihna sungah a kihel khat in, suaktatak in VISA kisam lo-in EUgam teng kizin thei cihthu hi. Tua a hih man-in, gamgi pen Britain khutsungngiat ah lakik in a pualam pan nasem aa hongpaimi khiam nuam uh hi. EU tawh zong tuzahban sang in, gam ki-ukna kinailua ki-uituibeh (closer political union) nawnlohding deih uh hi.Gamtampi kigawm Gamliankhat (United States of Eurupe) pianding deihlo uh hi.\nKuate’ EU sung omnuam lai? EU pan thuneihna pawlkhat a ngahkik zawhnung in, David Cameron pen EU sung ah omlaiding a ut hi. Kumpisem a mapan pih MP (Cabinet) 16 inzong ama-nungmah zuihsawm aa, Conservative Party mintawh bel bangmah semlo ding cih hiphot hi. A hizong, Labour Party, SNP(Scottish) , Plaid Cymru(Welsh) leh Lib Dem te’n bel EU sungmah ah omlai ding ut uh hi. Mipi te bel atung kigensa, ngaihsut kaihkhopna mahbang in, a langtuaklian pha hi.\nBanghang in amau te’n UK pen EU sungmah omsaknuam? EU tawh akipawlna hang in, Britain thahattuam ci uh hi. EU pualamgam ah vanzuakna baihtuam aa, EU gamte pan, khangno nasep-thahatlai tampi hong pai a hih man in, gam khangto sak in, taangpi kihuaina a tuamtuam(public services) te khangsak ci uh hi. EU sung ah omnawn keileh Britain in leitung ah a dinmun kiamtuam ding hi. EU kipawlna hangin, gambitzaw ci uh hi.\nTua leh paikhiat leh omlai koihoih zaw?\nNa muhdan aihkeh na upna pen thupi mahmah hi. EU pan paikhiat ding pen vaipikhat a hihi.Gamkumpi kiteelpina ah zawhding sangzong thupizaw tham hi. Tua hi aa, hihthu in gamsuahtaakna hong pia, a hih keileh, sumbawlkhawsakna lam a sumaaimangthei dingthu khat zong a hihi.\nSumbawl-khawsakna bangci thei ding? Sumbawlna vanlei-zuakna, zinsuk-zintohna olzaw a hih man in, sumbawlna lianpipi-nei a tamzaw te’n Britain pen EU sung ah omding hoihsa uh hi. BT(British Telecom) chairman, tuma-in CBI president a semngei Sir Mike Rake in EU sung omding longal adang a muanhuaizaw teelding omlo na ci hi. A hizong, tua a gen pen Lord Bamford, chairman of JCB leh a dang pawlkhat a thukimlo te’n bel, EU gam 28 sung ah 1 in I omsang’, gamtuamkhat hizaw leeng, meetna tuamtuam omtheizaw ding ci uh hi.Sumbawl, vanbawl a neulam pan a laihawlciang inbel, zuihloh phamawh hong khangsak lualo thukham tawmtuam ding ci uh hi. BCC (The British Chambers of Commerce) sung aa kipawl 100 ah 55 te’n bel a kipuahpha(reformed) EU sung ah om ding hoihsa uh hi.\nCialpi(Campaign) ki bawlciang zuihding teng?\nKiteelna-len thunei (The Electoral Commission) ten thudiktak in kiteelna a bawlsak-uh kul hi. A langkhat tuakpan in a makaidingpawl a tel kul hi. A kiseh Pawlkhat ciang in, kumpi-huhna £600,000 ngah ding aa, a sumzat vekpi uh £7million sang tamzawlo ding hi. TV, Radio cihbang te ah a ciangtan na ombang in hun kipia ding aa, kimuhkhopnang mun, inndei cihbang zong zangthei ding hi.A kiseh lo pawl EC atheihsak te’n, a mau leh a mau a ding-uh hang’ sumzat pen £700,000 sang tamzawlo ding hi. A sum ngahna uhzong theisak ding uh hi. A kiseh lah hilo, EC lah a theisak lo te’n, a sumzat uh £10,000 sang tawmzaw ding hi. A kicing zaw in, The Electoral Commission te a guide to the rules ah ki-en thei hi.\nParty ten bangzah zangthei ding? Nung kiteelpi’ in, deihteelpiakna a ngahzahuh dungzui in Party sumzat-theihna kiciangtan ding hi. Tua hi aa, Conservative Party in teelpi a zawhna-uh tawh kituak in, pound awn 7 (£7million) zangthei ding hi. A nihna, Labour Party in pound awn 5.5 (£5.5million), UKIP in awn 4 (£4million) leh Liberal Democrats in awn 3 (£3million) cihbang in kiciangtan hi. SNP, Greens, Plaid Cymru leh nung kiteelpi aa 5% sang a tawmzaw-ngah a dang party ten tulsawm 7 (£70,000) ciang zangthei ding hi.\nCialpi ah langpang makaidingpawl kua hi ding? Hih pen khensatna omlian nailo himah leh a ki helding kipawlna te anuai aa bang hi.\nBritain Stronger in Europe – EU sung aa omlai ding aci party tuamtuam pan mimal kipawlna hi aa, nidang in Mark and Spencer(Supermarket) chairman a semngei Lord Rose in makaih hi. omlaiding(the Remain campaign) cih pawllam ah makai ding in, kiteelna thunei(The Electoral Commission) sehtheiding ki ummawh a hihi.\nVote Leave campaign – Britain aa ding a ci’ party tuamtuam pan mimal kipawlna hi aa, conservative chancellor a sem ngei Lord Lawson makai hi. Hih pawl ah kihel, conservative party thudotpi a semngei Dominic Cummings leh No2AV campaign makaipa aa kipan’ kumpisem conservative MP 5, conservative MP leh London Mayor asem laitak Boris Johnson, leh conservative Priti Patel cihbangte ahi uh hi. Labour Party lam pan Party huhnapia John Mills makaihna Labour Leave pawl zong kihel hi.\nGrassroots Out Movement – Conservative MP Peter Bone leh MP Tom Pursglove, Labour MP Kate Hoey te’n a phuhkhiat Grassroots Out Group leh Leave.EU ki pawlkhawm a hihi. UKIP party huhna pia Arron Banks leh a dang sumbawl pawlkhat in sumtang tawh panpih uh hi. Adang EU paaktalo (Eurosceptic) pawl, conservative MP pawlkhat, UKIP, leh Respect party MP George Galloway in zong panpih uh hi.\nLangpang kipawlna te makai ding pen a sawtlo in kiteelna-thunei (The Electoral Commission) in taangko khia ding in, kilamen hi. Party te panpihna, a thupansawm dan-uh leh a kipawldan-uh cihbang thutuamtuam te siksan in, langpang makaipawl kiteelkhia ding a hihi.\nManglai in a simnuam te’n\nPrevious: Thaang Mual Dungteng-a Zomite’ Kahna ~ Pu Zokhai\nNext: US gamsung khualzinna pawlkhat – 53\nSang Lian Cung in Malaysia ah damaih taih ahih manin thong kum 3 kiading\nMalaysia, Melaka ah vanlengneu khat kia in mi 1 si, 1 liam\nLia leh Taangte’n FB/internet Holim kawm-in ~ Zokhai


url: =Eitetawh Pasian omkhawm ~ Thang Siangh :: ZOMI DAILY\nposted on 13 January 2016 at 11:24 pm Lomkholna: Article, Biakna, Thangsiangh\nJesu Christ hong pian pen leitung mihingte leh ganhingte aadingin Lungdamnathu taktak ahi hi. Tua thu a taangko vantungmite zong kipak mahmah uh hi. Vantungmi lasakna choir tawh kithuahin taangko se hi. Vantung kumpipa hongpiak Tapa sang a, letsong alianzaw omlo hi. Apuksa mihingte tan dingin a nuntakna hongpia itna sangin itna lianzaw omlo hi.\nVantung mihonpi choir tawh pahtawi-in, a Sangpenpa letsong leitung mite hong pia ahi hi. Tua letsong piakna pawipi pen vantung mikhempeuh a uap dingin kikhawm uh hi. Vantungmi Choir pawl in,”Cikmah a kisa ngeilo Hotkhiatna Lapi” sa uh hi. Tua pen a kisamasa pen Hotkhiatna Lapi ahi hi.\n“Pasian vantung mihonte hong kilang a, Topa vangliatna in a kiimkotah hong taang hi, amaute nakpi takin lau uh hi. Vantungmite in amaute kiangah, “Lau kei un, mikhempeuh aading lungdamthu, note tungah kahong puak hi. Tuni-in David khua-ah note Honpa ahi, Christ Topa hong suakzo hi. Bang hongci kihil ding hiam, cihleh naungeek khat puantawh kituun-a bawngkuang sungah kisial namu ding uh hi, a ci hi.\nTua khitphetin, vantungmi honpite thakhatin kilang a, ” Van a saangbelna ah om Pasian min thang ta hen. Leitung mite sungah kilemna om tahen. Leitung mite tungah deihsakna thupha kidim hen,” ci-in lasa uh hi. Luke 2:9-14\nMatthews 1:21 “..amah in tapa khat a nei ding a, amin Jesu naphuak ding hi, bang hang hiam cihleh ama mipawlte amawhna pan honkhia ding hi.”\nMathews 1:23. ” En un, nungak siangtho in tapa khat a nei ding hi. Amah Emmanuel kici ding hi. A khiatna in, “Eite tawh Pasian omkhawm” acihna ahi hi.\nChristmas bangci zat\nJesu suahni pen Laisiangtho sungah kiciamteh lo hi. Zatkhialh ding lau ahihmanin Khasiangtho-in imcip hikha ding hi. Jesu thuhilhnate sangin suahni peuh kithupi sehzaw khaleh ci zong hiding hi. Ih bawl kei zongin phamawh salo zong hikha ding hi. Zatsiam leng siatluatna omlo ahizongin, mihingte lampialbaihin zangkhial ding lau zong hiding hi.\nLungdambawl cih Laisiangtho in genlo napi Zomite in Christmas pen Lungdambawl ci-in khia ngiau hi. Lawkite nangawn tawlnga-in anlim kikum uh hi. Europe gamah Christian huzaap haatzaw ahihmanin nakpi-in kithupi seh hi. December buppi Holiday in zang uh hi. Khuasung lamdung a singkung khempeuh electricity meipak tawh zem uh hi. Innkiim aa om nakhempeuh asan-anai colornamkim tawh kituam zihziah hi. Mall leh Shopping center khempeuh meipak namkim tawh kizeem hi. Christmas late kihongin zaknop mahmah hi. Akhawi ganhingte aadingin Christmas puan khuisak uh hi.\nTua kawmkalah Pasian tate in, hunhoih zangin Pasian naseem uh hi. Christian Center muntuamtuamah akhawnkhongin anvak uh hi. Mizawng nasep neilo, inn leh lo neilo tampi kigualin an dawh uh hi. Khakhat sung tawntung tua bangin bawl uh hi. Neektheih antuamtuam kipuak uh hi.Sum tampipi dong uh hi. Tagah huhna in nei uh hi. Africa mizawnggam ah anpuak uh hi. Puansilh kipia bebek mualpi bangin vum hi.\nGamzawng Christian lut theihna mun-a omte in Christmas tunhun ani sehseh uh hi. Lamen mahmah hi. Christmas zatsiam leeng manpha lua hi. Pawlpi-lian tuamtuamte nasep ziate pen thupi mahmah mawk hi. US ah Jesu mintawh nasepnate pen kua demzawh ding hilo hi.\nLungdambawl hunbek hilo hi. US gamah zawng mahmah taleng, amun-amual tualtelte aadingin an kingawl theilo zah dingin naseem uh hi. Mizawng anvaknamun a tuamin omsak ngiat hi. Minsazian pia-in an vasiim tawntung hi. Cinate zong a khongin zatui sun uh hi. Inn neilote kisilna ding hoihtakin bawlsak hi. Super Markette in a khotloh uh ante puak uh hi. Mihaute in leitawmin pia ngiatngiat uh hi. Tuazah a Pasian vantungmi zah mihoih natam mahmah hi.\nSatan inzong bawl ve\nDawimangpa Satan inzong bawl ve hi. December 25 ni US galkapte pawibawlin nuamtakin, Japan ten bomb khiat uh hi. Leitungah December khasungin motor kitaih tampen hun ahi hi. Zukham-a si tullomin om tawntung hi. Bawngsa-emmin leh zu meh uh hi. Bawngsa pen sex thahaat sak hi. Sex haatsak zu minthang manpha pente tawh meh hi. Sun tawh zaan tawh puansuah khia-in laam uh hi. Eden huanah puan kisilhlo hi, cilehbung uh hi. Lungdambawl letsongin amau pumpi kipia mai uh hi.\nUSgamah Thanksgiving ni pen sai-aak puultunni hi a, Christmas pen bawngpuul tunni ahi hi. Million bangzah kigo diam kitheilo hi. Lungdam bawl ciangin Christian picingna munah Service hoihtak kibawl hi Kimawlna tuamtuam zang uh hi. Sa kihello a lim mahmah vantung manna tawh kibang ne-in lungsim siangthotakin gualnuam uh hi.\nZogamah Lungdam bawl hun hong tun ciangin Lawkite nangawm omkhawmin anlimpen kikum uh hi. Mizawng gamah anlim kihello-in kilungdamzo taktaklo hi. Lungdambawl kigin ni hong tun ciangin, naupangte sa-em nang geukang pua-in dainawl pai uh hi. Lawplua-in paunuam mahmah uh hi. Pawlpi khempeuh in meipum kici ganlian bawng, sial cihbang go uh hi. Laipiante bang in nak bawlsan hi. Gambuppi phialah ganhing tam si lua ahihmanin, ganhingte hehpih huai mahmah hi. Ganhingte pautheilo hi. Nuamna leh dahna omdan tuamtuam tawh lak thei uh hi.\nKaneulai-in uitalsan khat kanei uh hi. Tua ui pen pilmahmah hi. Kapaina khempeuh hong zui hi. Kakhawlnamun khempeuhah kagei neekin kual hi. Nikhat, kapate in, kongsang thoihna dingin ka-ui manin hen uh hi. Amei peekin, hong hon in, cibang kekin hong en hi. Keizong, awngin, “khah un, khah un, ” ci-in naupang kahin kakap hi. Khamzawh hilo-in en ngamlo-in phaitamlam nai-in katai hi. Kah cihtakin kakap hi. Tua ni ka-ui in, hong en a, amei hong peeksan pen , a pau bangin kabil sungah mang ngeilo hi. Ganhingte khuatheilo-in ngaihsun kei in.\nLungdam bawlni zingsang khat, kapa in,ama zakkhopin lakhat hongsa hiathiat hi. ” Taikhua vaal ven, zaangni suak ven, zang sawmsial zong heina bansam nau bang hong kap ding aw e,” ci-in innka dawnah khuadak kawikawi hi. Ganhing tam silua sa-in a lungsim sukha ahitam, ci-in kangaihsun kik kik hi.\nNikhatni ciangin ei Christian nuntak hong saangsemsem leh ganhing zong kigo ngam nawnlo kha ding hi. ” Note pai unla, leitung aa-om Nuntakna-nei khempeuh tungah lungdamnathu vahilh un.” Mark16:15. Lungdamnathu icihpen leitungaa-om nuntakna nei khempeuhte aading ahi hi. Jesu in mihingte bek tankhia lo hi. Ganhingte zong ahi hi. Vanthak leh lei thakah kipet kilai, sa kine om nawnlo ding hi. “Tuuno leh keivomte kikhawl ding uh hi. Humpite in bawng bangin lopa ne ding hi. Gul in leivui anin nei ding hi. Kamual siangtho tungah kiliamsakna leh kithahnate om nawnlo ding hi, Topa in ci hi. “Isaiah 65:25\nA kuamahciat tungah Pasian piak Lungdamna thupha hong tungkim ciat tahen. Lungdamtak leh cidamtakin Lungdampawi zang theiciat dingin hong ompih hen. Asiangtho-alimci lungdampawi suaksak ni. Thang Siangh\nPrevious: Min Gelhzia ~ Rev. Gin Khan Nang\nNext: Tahum Khaici (a different gospel) bangci dalzawh ding?


url: =Rev. Dr. Joseph Herbert Cope (1882 - 1938) Topa leh Zolai. Agelh ~ GSPau - Laibu Saal\nHome > Thuluui/Articles > Rev. Dr. Joseph Herbert Cope (1882 - 1938) Topa leh Zolai. Agelh ~ GSPau\nRev. Dr. Joseph Herbert Cope (1882 - 1938) Topa leh Zolai. Agelh ~ GSPau\nRev. Dr. Joseph Herbert Cope (1882 - 1938) Topa leh Zolai\nRev. Dr. Joseph Herbert Cope leh azi Elizabeth Cope\n1. Zomite' Lai Neih Masakna\nKhangluite in "Zomite in nidang hun sawtpi lai pekin lai kinei ngei khin hi" ci-in gen uhhi. Tua lai pen savun tungah a kigelh hi a, Go Cin in tua savunlai nisa ah a pho leh ui-in na neksak hi. Tua a kipan Zomite in lai a kinei nawnlo hi ci-in gen uhhi.\n2. Lim Kisuai Lai Zatna\nZomite' savunlai ui-in a neksak khit a kipan 1900 ciangdong Zomite lai neilo in na om uhhi. Suangpeek tung peuh leh singpeek tung peuhah lim suai-in, tua pen lai in na zangh uhhi. Mualsuang gelhna in na zangh phadeuh uhhi. Lai a kikhak uh ciangun suangbek tung, singbek tungah limsuai in tua tawh na kithuza uhhi.\n3. Pau Cin Hau' Lai Zatna\nPu Pau Cin Hau in 1888-1902 sungteng pumpi damlo in a om sungin mangmu a, tua a mangmuhna sungah Pasian in laimal (1050) lak hi. Tua panin "Pau Cin Hau' lai" cih hong piangkhia hi. Laithak mukhia ahih manin ama' min "Laipianpa" na ci uhhi. Tua laimalte laidal tung leh suangpeek tungah gelhin, midangte hilhsawn ahih manin mitampi in na thei uh a, tawlkhat sung ding na kizangh hi. Sen laitawh kibangin a awsuah zui in laimal om hi a, mal 1050 pha-in, a bu in bu (6) na pha hi. Nidangin tua lai bek na kizangh a, Piantit pai hun lai bangin lai a kikhak uh teh Pau Cin Hau' lai tawh na kikhak uhhi. J.H. Cope mahmah in zong 1930 kum in Matthew Lai Siangtho sung a mualtung thuhilhna teng Pau Cin Hau' lai in na khen khia hi. Hih Pau Cin Hau' lai zong a manthan loh nadingin kep huai mahmah hi.\n4. Kawllai Zatna\nSangmang A.E. Carson in Zogam ah na hong sep ciangin lai lo tawh maa kitelh zolo ding cih mukhol a hih manin Kawllai hilh dingin Karen Siate pawlkhat hong tonpih hi. Sia San Win in 1900 kumin Hakha khua ah Kawllai sang khat na hong hi. Sia Po Ku in 1902 kum in Tedim ah Kawllai sang khat mah na hong a, sangnaupang ding mi a kingah zawhloh teh 1904 kum in khawl kik hi. Sia Shwe Zan in zong 1904 kum in Khuasak khua ah Kawllai sang khat mah na hong hi. Kum khat a cin ciangin Sihzangte in zumlai en theita uh, cih thu ukpipa Pu Hau Cin Khup in a zak ciangin ama' khua Tonzang ah zong Kawllai sang hon ding hong vaihawm a, Ukpipa Pu Hau Cin Khup' sapna tawh Sia Po Ku in 1905 kumin Tonzang ah Kawllai sang khat na hong leuleu hi. A kipat tungin sangnaupang 40 pha a, kum bei kuan ciangin 70 bang na phato hi. Kawllai a hilh kawmin Pasian' thu tawh zong na pantah kawm hi. Tua hang mahin tua hun lai-in Zomite sungah Kawllai thei tampi leh Khristian pawlkhat na om a, tua hun lai –a kigelh mualsuangte bang Kawllai vive tawh na kigelh ahihna tuni dongin kimu thei lai hi.\n5. Zolai Neihna\n1910 kumin J.H. Cope Tedim hong tung a, hong tun khit a sawt lo-in Roman Alphabet ABC panin Zolai hong bawlsak hi. J.H. Cope hong tun ciangin Zolai a kinei pan ahi hi. 1913 kumin"Tual Laisintawmna bu" cih laibu khat hong bawlsak a, tua pen Zolai a kigelhcilna na hipah hi. 1914 kum in "Tedim Labu" a masapen hng bawlsak a, ama' sih 1938 kum dong 3 vei na bawl man hi. 1919 October kha in Zolai tawh laihawm masapen "Tedim Thukizakna Lai" hong hawmkhia a, J.H. Cope in editor sem hi. Tua laihawm sungah "Tedim mite laisim thei tampen ahih manin Tedim pau in kibawl hi", ci in na gelh hi. Tua bangin biakna sungah Lia Siangtho leh labute simtheih nadingin ABC laimalte zanghin hong hilh ciangin theihnop kisa mahmah aa mite lawp thei mahmah uhhi. Tua lai-in "Zolai" kici nailo-in "Mang Tuallai" kici phot hi. Manglaimal pen i Tuallai hong suak a cihnopna ahi hi.\n6. J.H. Cope in A Laigelhna ah Tedim Pau A Zatsena Thu\nJ.H.Cope Zogam hong tun ciangin Pu Pau Suan leh Pu Thuam Hang-te Khristian masa nahi uh ahih manin amau tawh na kithuah khawm pah a, Sihzang pau na sin pahin, a sawt lo-in na siampah hi. Zolai a gelh masakte zong Sihzang pau in na gelh hi. Laibu hong bawl taktak ding ciangin Tedim gam sunga pau nam tampi a omte sung pan bang pau zangh leng tangzai pen ding cihna lungngai kha hi. Tua ahih manin 1919 kum in"siahkaai hausa teng kaikhawm in Tedim khua paangpi nuai ah thu kikupna khat na bawl hi. Tua thu kikupna ah J.H. Cope in Hat Lian Bu (Jack The Giant Killer) kici Sihzang pau tawh a kigelh, laigelhloh dal 20 bang a pha ding laikhetna tawh a kikhen tangthu khat hong simkhia hi. Tua pen kuamah in tello ahih manin "Tua ahih leh bang pau –a bawl ding ihi hiam?' ci-in a dot ciangin a kihel hausate khempeuh in "Tedim pau mahin kibawl leh kitheikim pen ding hi" ci-in thukimna hong nei uhhi.\n7. Zolai Neih Manin Hamphatnate\nZolai i neih manin hamphat ziate lungngai pha kik le'ng a masa penin sangmangpa J.H. Cope in Mikangte zat Roman Alphabet ABC panin Zolai hong bawlsak khak laizang pen ei nget leh ei kut zong hipeuhmah lo , mailam hun suapi a mukhol leh a geel khol Pasian mahmah in ei Zomite hong angvan ngiatna leh ei adingin a hoih penpen mah hong geelsak ahihna kimu thei hi. ABC laimalte i zat khak manin ei adingin laikhetna a tuam bawlkul nawn seselo hi. Mikangte ading a kibawl siktawlai, lainetna (Press) leh Computer cihte tawh Zolai deih bangin i khen ziahziah thei hi. Zolai zangh in e-mail tawh leimong dongah hun tomno sungin thu i kiza ziauziau thei lel hi. Zolai tawh zonet panin a kitawng nangwn ki-om ta hi. I Zolai pen leitung bup dongah kizangh thei hi. Tua ahih manin i Zolai neumuh kha peuhmah kei ni. Kawllai tawh hihte kizangh theilo ahih manin Kawlte bangin hong eng thei mahmah uhhi. Hih pen J.H Cope hangin i ngah hamphatna lianpi khat ahi hi. Sangmangpa J.H. Cope in tawm vei sung Pu Pau Cin Hau' lai na zangh man a, a zenzen in na zanghsuak bang hileh ei adingin siktawlai, lainetna, computer, leh e-mail cihte a kimanna omlo ding a, kizangh theilo ding hi.\n8. I Zolai Kepsiam Ni\nTopa Pasian in J.H Cope tungtawn in hong piak i Zolai i kepsiam mahmah ding kisam hi. Kepsiam ding i cih ciangin koihcing ding cihna hilo a, a manthanloh nadingin zanghzangh ding cihna ahi hi. Kum 2000 pawl a kipanin kumpi in Zogam sung sangte ah Zolai hong sinsak nawnlo mah ahih manin khangthakte in Zolai kithei nawnlo tamawk a, dahhuai mahmah hi. Zomi hi napi Zolai theilo cihbang pianglo hi. Zomi ihih nak leh Zolai i theihkul hi. I Theih nadingin i sin kul hi. Sangte ah lah kisin nawnlo tamawk ahih manin biakna lampan hanciamin Zolai sinna neihzelzel ding kisam theikha ding hi.\nItem Reviewed: Rev. Dr. Joseph Herbert Cope (1882 - 1938) Topa leh Zolai. Agelh ~ GSPau Description: Rating: 5 Reviewed By: Cinpu Zomi


url: =ZAM Thupuak :: 23 Jun 19 (World Refugee Day kibawl) :: ZOMI DAILY\nposted on 22 June 2019 at 12:49 pm Lomkholna: Malaysia, News, Refugee, ZAM, Zomi\nUNHCR ZUM AH WORLD REFUGEE DAY KIBAWL :: June 20, 2019 nitak 7:30PM-9:00PM sungin UNHCR zumpi sungah UNHCR Malaysia te makaihna tawh World Refugee Day kibawl hi. Malaysia gamsung aa om Embassy tuamtuam pan leh NGO tuamtuam te hong ki helthei-in picingtak in hun ki zangkhawm thei hi.\nHih hun sungah UNHCR Representative Thomas Albrecht in thugen na hong nei hi. Thomas in a genna ah Malaysia gam sungah gambel mi pen hongkhang mahmah hi ci hi. Ahi zongin Malaysia gam sungah gambel mi in ciapteh na pen khang tuanlo a, UNHCR lampan in gambel mi in ciaptehna a ngahnai lo mi kibehlap hibek hi ci hi.\nTulaitak in UNHCR te ciaptehna ah Malaysia gamsung bup a om gambel mi (UNHCR Card leh Asylum Seeker) Minsan na a neikhin pen 170,000 bang pha a, hih pen Malaysia gam bup mimal ih 0.5% ahihi.\nHih gambel mi tampi takin kum tampi sung mah a lametna leh thalak na uh pen a mau hong taina gam a ciahkik theihdong ahih kei leh adang lampi khat tawh gamdang khat a tun theih nidong uh Malaysia kumpi in a gamsung uhah suakta tak in omsak in nasep theih na ding phalna a ngah na ding uh zong ahihi ci-in genbeh hi.\nTua baan ah Pakatan Harapan te in kiteelding lai-in amau sepding tawh kisai a pulaakna No.35 na ah Malaysia gam sungah tawmvei sung hong pempak te adingin a bulpi hamphatna te ahi nasepna, cidamna tawh kisai leh pilsin na te vaihawm sakding cih zong kihel hi. Hi bangin thukhualna leh thuhoih gelna anei Malaysia kumpi te tungah zong zahtakna ka pia hi.\nTua baan ah Malaysia gamsung a om kipawlna (Local Civil Society Organisations) te leh mimalin mapang (Private Sector) te in hih gambel mite nuntak khuasakna ah a picing semsem leh a lawh cing semsemtheih na dingin mapang khawm in khutkilen kawm in sem khawm ni ci in hong gen beh lai hi.\nUNHCR Representative Thomas in thugen na hong neih khit ciangin Community makai te tangin Karen makai nu in thugen na hong nei hi.\nTua khit ciangin tumging siam te in tumging tuamtuam tum na hong nei a, tua sungin World Refugee Day nitak annkuang um khopna kinei hi.\nZan 9:00PM hong cin ciangin khat leh khat banlet in inn lam kizuan ciat hi.\n2019 – 2020 ZAM PALAI TE LEH PANMUN TANGKONA\n2019-2020 kum khat sung ZAM ah Palai hong sepsak dingte leh amau panmun anuai a bang ahi hi. Mipi in muanna tak tawh ih tel ahih mah bangin sun leh zan cilo in Zomite adingin a tawntungin a kigingsa in om den uh ahih manin kisapna khat peuh na neih leh na hopih pah in. Nang ading a in kigingsa in om den uh hi.\nSia Kap Za Khup (President & ZEC Co-ordinator leh Public Relation) 011 3563 2059\n2019-2020 SUNG ZAM THUDOTPI DING TE\n7. Sia Hau Thang : 016 282 0189 14. Rev. Peter Dal Khan Lian : 018 240 7634\nThangnuai khuami Dr. Rev. Thuam Khan Thang (Princi -pal of Bethel Bible College) in Malaysia gam ah hong zin sungin Zomite a itna leh aveina tawh ZAM zum ah hong hawhin tha piakna leh thungetsakna hong nei hi. Topa’n siapa hong zang semsem lai ta hen.\nTuitum khuami Pa Khai Khan Mung (Kum 54) in 08-06-2019 ni-in Banting zato pan hong nusia a, avai teng ki buaipih hi. A tanaute lung gulhna tawh kizui in Kawlgam pan hong pai ding te kingak phot a, 17-06-2019 ni-in Bukit Tangga Chinese Cemetery, Kuala Selangor ah kivui hi. Amah pen ZSM hong lutlo hi mah leh hong kizaksakna tawh kizui-in ZAM/ZSM pan in a vai teng a kibuaipih ahihi. Pa Khai Khan Mung hong nusiatna hangin adah akap khem peuh Topa’n a lamdangin hong hehnem tahen. ZAM/ZSM pan in zong dahpihna ih pulak hi.\n1. Thang Biak Khai (Cikha) Kajang Hospital\n2. Zaw Latt (Tahan) Sungai Buloh Hospital\n3. Tuang Khua Lian (Vangteh) Myanmar Embassy ah ki buaipih\n1. Khup Khen Tuang (Bapi) Jelebu Necer Sembilan thong ah kimuh pih\n2. Kam Pau (Vangteh) 12-06-2019 ni Sri Hatamas pan Oparasi tawh kiman in Jalan Duta ah kibuaipih laitak\n3. Vungh Sian Thang (Singlei) 12-06-2019 ni Sri Hatamas pan Oparasi tawh kiman in Jalan Duta ah kibuai pih laitak\n4. Nang Than Tuang (Ngente) 12-06-2019 ni Sri Hatamas pan Oparasi tawh kiman in Jalan Duta ah kibuai pih laitak\n5. Mung Khan Dong (Lailo) 12-06-2019 ni Sri Hatamas pan Oparasi tawh kiman in Jalan Duta ah kibuaipih laitak\n6. Mang Lam Thawng (Tungzang) 12-06-2019 ni Sri Hatamas pan Oparasi tawh kiman in Jalan Duta ah kibuaipih laitak\n7. Cin Eng Lian (Ngente) 12-06-2019 ni Sri Hatamas pan Oparasi tawh kiman in Jalan Duta ah kibuaipih laitak\n8. Cin Deih Tung (Laaitui) USJ City Mall pan 16-06-2019 ni Oparasi tawh kiman Complex PKNS Shah Alam ah kibuaipih laitak\n9. En Muan Khai (Laaitui) USJ City Mall pan 16-06-2019 ni Oparasi tawh kiman Complex PKNS Shah Alam ah kibuaipih laitak\nPrevious: Bawi, kei ka lungkim ding hi ~ Lian Tuang\nNext: Pawlpi phut nuamte’ theihding ~ Pu Thangboi


url: =MINAM VAI KHANLAWHNA PAN ZOGAM THAK PHUHNA DING HANCIAMNA AH. - Laibu Saal\nHome > Thuluui/Articles > MINAM VAI KHANLAWHNA PAN ZOGAM THAK PHUHNA DING HANCIAMNA AH.\nMINAM VAI KHANLAWHNA PAN ZOGAM THAK PHUHNA DING HANCIAMNA AH.\nSia Khampeek te nupa (Tongsan Pu leh Pi)\nLeitung ah minam tuamtuam a omna sungah Zomite zong minam kician khatin Pasian in hong bawlna thu nialtheih ding hi lo hi. Tua ahih manin Zomi a i pianna pen angtang le lungkim mahmah ding kisam hi. Minam khat peuhpeuh in a omnang, teenna ding le luahna ding mun le gam ding zong Pasian in geelsak a, Zomite' ading in Zogam (Zoland) hong piak manin Topa tungah i lungdam hi. Tua manin Zomi a i pianna thu le Zogam ah i teenna thute telcian hi leng minam itlo kua mah omlo ding hi hang. Minam le gam itna pen minam a bawl Pasian itna taktak hipah a, minam itte khawng piangthaklo or Khami lo bangin muhkhakloh ding thupi hi.\nA taktak in minam itna/ veiina cih pen Pasian in i nu gil sung pan i suahpih khop a hong piak ahi hi. Pasian nasemte le gam makaite in minam a it theih kei le gualzawhna ngah ngeilo uh hi. Minam a itte mah Pasian in minam le Khrist kumpi gamah makai in pangsak pah hi. Akimutheilo Khamangthang (Soul wining) veina/ itna neih theihna dingin, akimuthei mihing pumpi/ mimal itna neih masak theih ding kisam hi. Kamdang khatin gen leng Mimangthang na veii ciangin, Khamangthang kivei thei pan ding ahi hi. Tua manin minam a it Zomite sungah i lungngaihsut khop dingin " Minam Khanlawhna pan Zogam thak phuhna ding hanciamna-ah " cih thulu 10 tawh Zominam le Zogam thak phuhzia ding kikumkhawm ding hi hang.\n(1) Kawl Kumpite le Mikangte' Hangin Chin min Kingahna:\nKawlgam sungah gamkee (State and Division) 14, om in, minam tuamtuam nam 136 val om ci-in tuni ciangciang Kumpi thuneite in ciamteh uh hi. Tua gamkee (State) 14 sungah Zomi, (Chin) kici Laimi, Khumi, Mara etc.. te' teenna pen Chin State ci-in, Mikangte uk hun lai pek akipan tuni dong Kawl Kumpi in ciamteh uh hi. Zomi tangthu kan mipil masate le Kawlgam University tuamtuam pan Tangthu sulkan mipilte muhna ah Chin min pen minam min hiloin, Mikang hun lai a, Kawlte in a piakna bangbang uh tawh kiciamteh ahihna nial theih hi lo hi. Ka neulai akipan Sanginn ah Chin Pyine, Chin Hlumyo (Chin minam) ...Chin Sar etc.. cih tawh hong kihilh in, Zomi-Zogam cih hong kihilh ngeilo hi. Ahi zongin nisim annek, tuidawn, silh le teen, vanzatte tungtawn in Zomi cih kammal nisim in kilokhia den hi. Tua manin Chin pen i min ahihloh lam akitheih semsem ciangin, Chin minam le Chin State pan Zominam- Zogam ah akilaih nuam dinmun ah Zomite in hanciamna kinei ahi hi.\n(2) Inn sung,Sanginn, Lasate le Mimasate' Tungtawn in Minam Khanlawhna:\nHun hong pai toto in, ka thu theih deuh ciangin Inn sungah Nu le pate le Siate in Khamtung gam, Zogam, Zomi, Zongeina, Zopau, Zolai cihte hong genna le Sangah Tanlang pan Tanli ciang Zolai simbu kisinto ahih manin, tuni dong Zolai ka gelh/ ka sim thei pah hi. Sang sungah Chin minam kici-in, inn sung le apua lamah Zomi ci-in ka thei toto hi. Zogam, Zomi cih min pen ka thutheih khit 1980- 1988 nung lam akipan Kawlgam buai akipan Zogam ah Zomi National Congress (ZNC) le Pu Chin Sian Thang,Pu Thang Lian Pau te hong lang leuleu hi. Tua mah bangin Manipur lam pan Zogam lasiam masa Tg. T.S. Khai (Zogam lapu) in, 1984 ? kim pawlah Gam itna la pawlkhat ahi " Zomi' neihsa khuapi bangzah pha !, Vanman Tamlua!, Vangkhua lai-ah melma Burma te ci ! cih late hong khum ciangin, Zomi le Zogam cih kammal ka theihbeh toto hi. Tua banah Manipur lam mah pan Pu Go Gin, Pu Thang Khan Gin, Zo Khan Khual, Pu Lal Denga te le ZORO cih hong thang leuleu hi. Neulai (kum tawmlai) ka hih manin, amaute kuami? bang sem uh ? cihte ka theician mel kei a, ka kankhia tuan kei hi.\n(3) Laigelh Siamte' Tungtawn in Minam Khanlawhna:\nZolai thu i gen ciangin Pu Pau Cin Hau lai or Zotual Lai le CopeTopa hong patkhiatsak Roman Alphabet (ABC) tawh Zolai cih namnih i genkhoploh phamawh zel hi. A hi zongin tuni dong Cope Topa bawl Zolai bek mah tawh i laigelh siam masate i laigelhna tam zaw kha dingin upmawh huai hi. Cope topa mahin " Tedim Thukizakna " cih laihawm na pankhia in, tuni dong Zomi sungah laihawm a masa penpen dingin kiciamteh hi. Tua zomah Siamsin lamte in akhangkhang in Zolai tawh Siamsin Magazine bawl zel uh a, tuni dong kizomzom lai hi. Mipite' lam panin abeisa 1990- 2000 hun sung akipan Zomi / Zogam cih tawh kisai hong laang leuleu in, Zomi Tangthu (Zo History) laigelh masate ahi Dr. Vum Son (late), Rev. Khup Za Go (late), Sia J. Gin Za Tuang, Rev. Job Thawngno etc..laigelhte hong laang leuleu hi. A diakdiak in Manipur lam pan minam thu le (Zomi) cih tawh kisai laihawm Rev. Khup Za Go i patkhait " Zo Aw " le " Lungdamna Aw " cihte ka sim kha hi. Tu lamlam ciangin Lai nasep kipawlna le laigelh tuamtuam zong om kawikawi ta hi. Tua ahih manin, Zomi sungah i mipil laihgelh masate' tungtawn in, mipi sungah minam khanlawhna le minam itna thak kineithei cih kimukhia hi.\n(4) Biakna Pawlpi Hangin Minam Khanlawhna:\nZBC pen Zomi sisan sitset mah ahi Rev. S.T.Hau Go i patkhiat ahih hangin, ZBC min hangin Zominam vai khanlawhna cih om tuan loin, Chin kicite tawh kum tampi sung kipawlkhawm thei lel hi. Hun hong paito zelin, abeisa 1995 kum? ZBC pan ZBCM hong paikhiat ciangin Chin le Zomi min vai buaina hong kipankhia kicithei hi. Tua zahkhop mahin ZBCM in zong " Thupha Ngah Minam " cih bulphuh in nasepna zongah " Khamang thang le Mimangthang veiina " cih bulphuh in nasem uh a, pawlpi zong tuni dong khanlam manawh uh hi. ZBC sungah Chin le Zomi tawh omkhop sung teng Zominam Khanlawhna om lo a, Kikhenna a om ciangin Zominam khanlawhna hong om kicithei pan hi. Tua manin ZBC le ZBCM kikhenna tungtawn in minam sungah Zomi khanlawhna hual khat om cileng kikhiallo ding hi. Ataktak ah hih biakna kipawlna ahi ZBC pan CBC ah akilaihkhiatna thusim taktak pen Chin le Zomi kidemna (Politics) mah pan ahihna phawk huai mahmah hi.\n(5) Thukizakna Tungtawn in Minam Khanlawhna:\nTua tawh kizomto in 2001 kumin Kawlpi pansan in " Zo Aw " cih Nipi kalsim laihawm kinei-in, Zomi sungah Nipisim laihawm masapen zong hipah dingin kiciamteh hi. Hih Zo Aw laihawm pen Zomi sungah mi muanhuai Committee mi 30 valte makaihna tawh kiphuankhia ahih manin, Zomibup huam laihawm hong suak pah ahih manin, Kawlpi pan kipan Zogam, Tedim, Tonzang, Cikha, Tamu, Mogoh, Maymyo, Mandalay, Yangon, Malaysia, Japan, USA cihte dongah kihawmkhia hi. Tua lai pen tuhun bangin Internet baihlo ahih manin, Laito pan laibawl tawh tuam ngiatin Nipi sim kikhak ngiatngiat hi. Hih Zo Aw hangin Zomi sungah minam vai ukna le khanlawhna kineibeh mahmah bek tham loin, laisimna le laibu bawlna cihte kilunglut tuam mahmah hi. Tua hun akipan Zomi sungah kipawlna le biakna pawlpi, District level, Association, Conventin level cihte pan laihawm/ lainasep lam khanlawhna kibehlap in, tuni ciang dong Zolai tawh Internet Online tungtawn in Zomi Network tampi kinei ta hi. Hih pen Zomite thukizakna lamah khanlawhna hual thak khat kicithei hi.\n(6) UN Refugee Tungtawn in Minam vai Khanlawhna:\nNuntakna haksakna tawh Malaysia lamah sum zongin Zomite kipai ziahziah hun khat hong om leuleu in,UN cih min tawh gam thumna tunna ding thu tawh hong kizomto hi. UN ah kamlet le nasemte pen sanggam Hakha, Thanlang lamte mah na madawk masa zaw dan ahih manin, UN makaite in zong Chin min bek mah thei uh cih kigen hi. Tua banah UN kamphente in minam deidan in Zomi (Tedim mi) te deihsaklo ahih manin, Malaysia gamah supna le guallelhna tampi kithuak hih tuak hi. Chin min azangh Hakha, Thantlang, etc.. lamte' nenniamna le deidannate kithuakzo nawnlo ahih manin, UN theihpih dingin Zomi min tawh ZAM, Ciimnuai, Zomi Innkuan Malaysia etc-.. cihte kiphuankhia hih tuak hi. Hih minte picingto zel ahih manin UNHCR tawh kizopna tuni ciang dong kip le khotak kinei hi ta hi. Hih pen Malaysia pan Zomi le Zogam min tawh kisai khanlawhna hualpi khat in kiciamteh thei ding hi. Tua mah bangin aneu alian in, Chin min limlim kizadah in Zomi min kisihpih/ kinuntakpih ngamna lianpi hong piangkhiato cileng kikhiallo ding hi.\nHih UN / Refugee hun akipan tuni dong adiakdiak in gampua a tungsa Zomite sungah Zomi/ Zogam cih veiina kineihlawh himai hi. Abeisa Kawlgam om lai khawnga minam vai peuh mah a thei kha ngeilo le a awlmawh ngei hetlote nangawn in, minam itna le veiina kinei kheukho ciat hi. Thukhat ah gen hi leng UN om manin, Zomi sungah minam vai khanlawhna thak kinei kicithei hi. Tua ahih manin minam itzia, minam min ngaihsut ziate le nasepzia cihte kitheician loin, Chin muhdahna ciang lel tawh Zomi kipumgup/ kipum it cih dinmun khawng hih tuak hi.\n(7) Chin pan Zomi (C-Z) tawh Kibuaina le Khanlawhna:\nI gensa mah bangin abeisa 2000 kim akipan Zomi vai khanlawhna thak a om tawh kiton in, gam pua lam UN Refugee pan C-Z kibuaina le khanlawhna hong khuahpai semsem in tuni dong meikuang kizomsuak kici thei ding hi. Adiakdiak in gam thumna a tung masasa Zomi vai le Chin vai tawh Internet maitang dimin nisim phialin kisel/ kitotlawh izong ki om hi. Khanlawhna i cih limlim apianna peuh ah upzia le sanzia zong kilamdang pah ahih manin, kiselna le kidemna zong a om ngeina mah ahi hi. Tua bek hi loin, Zogam, Tedim gam sung tengah abeisa CNF/CNA te hangin Chin min kizadah semsem a, Chin vai gencianna a nei khate bang thahlup ding zongin kideihlo liang dinmun ah ki om laitak hi.\nHih thute hang mahin Chin State pan Zogam (Zoland) tawh laih zawhna ding le Zomi min tawh minam kiciamtehna ngah zawhna ding ciang dong kihanciam sawm hihtuak hi. Zomi, Zogam itna le ngaihna la kiphuak in, laikigelh ziahziah a, " Zomi ka hi hi " cih kammal pen kideih pha mahmah hun laitak zong ahi hi. Laphuak le lasiam Lengtong Pauno, Thawn Khawm, T.S.Khai le a dangte in Zogam le Zominam itna (Gam ngaihna la) vive kiphuak khengkhang hi. Chin le Zomi vai pen abeisa bang hun hiam akipan tuni dong akhangkhang in a kibuaipih toto lai ding thu ahi hi.. A hang bel Chin kici nuam phadiak Hakha, Thanlang, etc.. lamte le ei Zomi te pen gam le nam vai bek hi loin, biakna vai dongah kipawlkhawm thei ngeilo ding hi hang. ZBC nangawn ah tuni dong mah buaina om bek hi loin, tu-in ZBC pan CBC ah kitungto ta cih i mitmuh ahi hi.\n(8) Gamthumna Tung Zomite' Tungtawn in Minam min Khanlawhna:\nI gensa mah bangin leitung gam tuamtuam ah Zomite i kitheihthang ciangin, Zominam veiina lian semsem in, ahi zongin gam le nam nasepzia/ kalsuanzia (Policy) kitel taktak lo hi. Tello, cianlopi mahin Zomi / Zogam i cih thapaina zong a lungkimhuai veve ahi hi. Tua bangin gam thumna tungsa Zomite sungah Minam itna le Zogam ngaihna pen a tunga i gensa gamnihna UNHCR pan minam vai kilangpanna/ kideidanna pan a gah hi dingin kigenciat hi. Gampua pan minam veiina hang mahin Zomi Kipawlna tuamtuam hong kiphuankhia ziahziah in, gam sung lam dongah hong kilawhkik liang hi. Zomi kipawlna thupi pawl khat enpak hi leng,,, LZI, Zomi Association, ZCFcihte pen gam pua lam a tungsa Zomite' lungsimtawng pan a piangkhia vive ahi hi. Tua mah bangin Zogam puahna / zuunna ding zong gamdang tungsa Zosuante' tungtawn mah pan hong kipankhia ding i lamen hi. Gamdang ah pemta in i omna pen Zogam thak phut dinga Pasian in hong puak ahih lam i mangngilh ngeilo ding kisam mahmah hi.\n(9) Zomi Kipawlna Tuamtuam Dinna tungtawn in Minam Khanlawhna:\nZomite sungah a hang tuamtuam le ngimna deihna tuamtuam tawh kipawlna tampi kiphuankhia khin ta hi. Hih kipawlnate pen kipumkhatna le minam bup huam khantohna ding ngimna vive mah hi dingin i lamen hi. A hi zongin gam le nam nasepna lamah Zomi min pua ZNC/ZCD party khat bek kinein a, tua sungah Zomi khempeuh i kipumkhat theihloh khak ding dahhuai mahmah hi. Hih i gengen gam le nam hutna le ukna gam khat neih theihna dingin nasem thei taktak pen ZNC/ZCD bekbek mah kinei a, a panpih thei dingin gampua pan WZC kinei hi. Hih kipawlna nihte pen tatzia akibat lianloh hangin, ngimna le tup (kungmong) kibang linlian ahi hi. Thubulphuh " Zogam leitang ngah kik ma teng " cih ahi hi.\nZomite' gam taktak ahi Kabaw valley, Kawlzang teng, le Zogam i cih theih ding Township 3 teng peuh mah bek ngahkik sawm leng kua mahin hong khaktan zolo ding hi. Zomite in leitang kician neihsawm lel in, i leitang tungah ei le ei ki-uk/ kimakaih in, Zomi galkap ngait i neih zawh ciang bekin Zominam le Zogam (Zoland) kiphut thei pan ding hi. Tua ahih manin, ZCD le WZC-ZIA te' neumuh mawkmawk nawnlo in, phungvuh in panpih zaw leng Zominamte in Zogam (Zoland) kineizo pan ding ahi hi. Tua bek tham loin, India gam Manipur ah ZRO / ZRA galkapte tawh kibelpawl sawm in, lampi om bangbang in mapankhop ding zong makaite in ngaihsut huai thu ahi hi. Zogam (Zoland) phuhna ding le a bucing khantohna manpangtak om theihna dingin GZA akipan gampua lam kipawlnate in mapankhop ding kisam hi.\n(10) Chin State le Zogam (Zoland) ah Panmun laksawmna:\nZogam i cih manin Chin State sung (leitang) kinial / kituh hi mas loin, i minam min mahmah akinial/ kibuailawh masa i hi hi. Min kibang neihkhop/ zatkhop theihna om lopi-in, gam khat / leitang khat tungah teenkhop ding a baihlo le apiangtheilo ding ahi hi. Minam thu ah kituak theilohna hangin biakna lam nangawn ah kikhenlawh suak i hih manin, Chin deih pawl le Zomi deih pawlin ki Akgual khen kul ding hi. Zomi i kicih ngam le Zogam / leitang khat i neih ngam zong akisam ahi hi. Tua mah bangin Chin mi akicite in zong Chin State or...etc.. Chin gam kici leitang ukna khat a neih zawh ding kisam uh hi. A tawpna ah Chin State buppi Zogam/ Zoland i cih zawh kei le zong Tedim, Tonzang, Cikha le Kawlzang le Tamu kabaw valley kuam ciangciang i Zogam dingin hanciam sawm leng Kawlgam tangthu le thukhunte tawh kisemthei kha ding hi.\nAbeisa 2012 kumin ZNC/ZCD Party in Register abawlna ah Kawlgam kumpite in Kawlgam sungah " ZOMI omlo" ci-in hong nial ngei uh hi. Gencianna kineih banah gamdang mun tuamtuam pan Zomite in Lungphona akineih ciangin, " Zomi om mah " cikik saisai uh a, tuni dong Zomite minam kician khat i hihna kician semsem ta hi. Hong tung ding 2014 Kawlgambup misimna (Census) hun ciangin Zomi cih ngiat tawh minciamtehna bawlsawm leng a, tua khit ciangin i gam i leitang ding tawh hong kizomtosuak thei dingin i ngetkhiat sawm ding hi. Hih pen tulaitak gam makaite le thumute i tavuan dingin koihsak nuam hi hang. Tuni akipan hih Zogam khuapi 3,4 tengah Zomi min tawh kilungtuak tak a, Census bawl theihna dingin, mesuai in makaite in hanciam huai mahmah hi. HIh gambup misimna (Census) panin Zomi tawh kiciamteh le hang, Zogam (Zoland) cihte zong damdam in hong paitoto thei ding thu ahi hi.\nIndia gam Manipur State sunga om Zomite kipawlna (ZRO) akihel Zosuan namkee honkhat makaihna tawh zong Manipur State sungah amau le mau suaktatak ki-ukna gamtuam / gamkee (State) khat neih theihna dingin India kumpi tungah ngetna nei laitak uh cih kiza hi. Tua bangin gamtuam aneih theihna dingun Zomi galkap ZRA zong kiciantak neipah uh hi. Hih pen paizia/ kalsuan a man/ adik hi a, ahi zongin Gamtuam hong ngah phial mah le Kawlgam sunga om ei Zogam kici teng pen hong huamsuk mawkmawk thei lo zel hi. A hang bel India le Myanmar gamgi (Boundary) in hong khen ahih man hi. I gennop bulpi ah Manipur lam ate in zong hih bangin ZOMI it-in, ukna gam neihzawhna ding hanciam uh ahih le Kawlgam a om Zomite in zong Zogam (Zoland) phuhkhiat zawhna ding hanciam hun mahmah ta hi.\nA tunga i gensa om bangin Zominam min kician khatin hong kiciamteh/ kitheihpihna om khin ta ahih manin, Zomi le Chin min vaii tawh lunghimawh ding le kinialnial ding hun hi nawn lo hi. Zomi le Zogam cih kammal mahmah i lungtang satak tungah belhcip sak in, a thu in gengen in a la in sasa in, lai tawh gelhgelh ding ahi hi. Zomi nam i hihna hangsan tak pulak ngamin, i luahna ding Zogam (Zoland) kician i ngah mengmengna dingin, Zosuan khempeuh in khut kilenin mapang khawm ding hi hang. Zogam Lalpu in, " Lunglaulo aw Zogam lei aw... sawt nawnlo ding, Sianin lumbang hong sungh dinga, Ni hong tang ding" ci-in a laphuak pen a sawtloin in hong tangtung taktak ta ding hi.\nTua hi a, Kawlgam ki-ukna zong hoih lam hong manawh toto lai dinga, i ngaklah lah ahi Democercy lampi man/ dik tungah hong kalsuan toto peuh leh Panglong thukimnate tungtawn in Zomite in i leitang tungah ei le ei in ki-ukna/ thuneihnate ngah pelmawh ding hi hang. Pasian in Israel te saltanna pan kum 400 khit ciangin, maute gam le lei(khapsa gam), Canan gamah puakkik veve hi. A neihsa minam min le gam le lei tungah thupha ngahin teengsak kik hi. Tua bang mah lianin Zomite zong Pasian in hong piaksa Zogam (Zoland) ah ei le ei suaktatak ki-uk theihna ( Self Determination or Administration) i nei pelmawh dinga, tua ni ciangin " Thupha Minam " kicithei taktak ta ding hi hang. Zomi (Zo people) le Zogam (Zoland) a phutkhia zo teitei dingin Zomite Topan thupha pia hen.\nMimal muhna le Veiina tawh,\nSource : www.tongsan.org\nItem Reviewed: MINAM VAI KHANLAWHNA PAN ZOGAM THAK PHUHNA DING HANCIAMNA AH. Description: Rating: 5 Reviewed By: Cinpu Zomi


url: =I minam a beimang lohna dingin Zomi Nam Ni kemcingni ~ Tual Khan Suan :: ZOMI DAILY\nposted on 17 February 2017 at 3:16 am Lomkholna: Article, Politics, Tualkhansuan\nMinam khat i hihna (national identity) i lah khiat na ding a kisam a hi; minam dangte tawh kibang lo kampau , lai, ngeina, zia leh tong, ki-ukna ngeina tuam neih ding te kicing takin i neih hangin i tenna gam, mun leh mual kician i neih kei leh minam gam (nation state) khat in ciaptehna ngah ding hamsa hi. Zomi te pen a tunga i gen minam khat hihna (national identity) dinga kisam teng a kicing in nei i hih manin Kawlgam , India leh gam dang mun tuamtuam ah minam khat in hong kiciam teh hi.\nMinam khat i hih mah bangin a beisa hun lai pek panin i pu leh pate pen a mau leh a mau ki-uk minam a hih bek hilo in, minam dangte tung ah to’ kai ngeilo uh hi. Mangkang gamkek te i gam hong lut uh tak ciangin zong a suakta minam leh gam i hihna bul phuh in gam ukzia ding hong gelh uh a, minam dang te tawh kibang lo in a tuam vilvel in hong uk uhhi. Nitum ngeilo gam a kici ngei mangkang gamkek te in hih bangin Zomi te a suakta minam i hihna leh gam leh lei nei minam khat in hong ciaptehna uh pen1896 kum a Zogam vaihawm zia ding Upadi (The Chin Hills Regulation, 1896) in kipsak mahmah hi.\nKawlgam in mangkang gamkek kumpi te ukna nuai panin suahtakna a lak ding ciangin zong Kawl mi te in minam khat a kiciamteh Zomi te vai ding a mau deihna bek tawh vaihawm theilo uhhi. Kawlgam suahtakna kisai thu kikupna a nei makai U Aung San leh mangkang Prime Minister Attlee te thu kikupna sungah Zogam leh Zomi te vai ding pen Zomi te tawh kikum masa lo in minam dangte in gensak theilo a hihna Attlee in na bul let mahmah hi. Zomi te vai ding pen Zomi te phalna omlo pi’n kivaihawm theilo a hih manin Zomi te tawh thukimna lak masak ding kawlmi makai te hong hanciam kik uhhi. Hih thu pen kawl mi te in Zomi pen leitung ah minam khat in a ciamteh ut loh uh hangin leitung minam dangte in Zomi te pen leitung ah minam khat in hong ciaptehna uh kilang sak mahmah hi.\nA suakta gam leh minam khat a leitung in a hong ciapteh a hi, Zomi te pen i veng a om Kawlmi te in minam khat in hong ciapteh ut loh bek uh hi lo in, minam hihna beina dingin a tawntung in hanciam den uhhi. A tunga i gensa mah bangin Zomi te vai ding pen minam dangte in a mau deihna bek tawh vaihawm sak theih a hih loh manin 1947 kum February 12 ni in, Shan gamke Pinlong khua ah “ Kawl mi te sa tanh leh Zomi te sa tanh kikim ding” cih thugui bulphuh in thukimna lai i makai masa te in letmat na thuh uhhi.\nAhi zongin tua thukimna laipi pen laidal tung bek ah om a, kawl gam in suahtakna a ngah taktak ciangin Zomi te pen hong kinuai siah in “ I sa tanh kikim lo” hi. Zomi in tanglai pek pan i pu leh pate tenna gam teng a hi, “Kalay-Kabaw zanggam teng leh Khamhti-Homalin gam ciangciang pen ko gam a hih manin Zogam in hong ciamteh sak un” ci’n Kawlgam thukhunpi gelhna ding a kisam mahmah thu zonna a hi, 1947 kum April-May kha sunga kibawl Maymyo Inquiry ah a nget uh hangin tua thu pen hong kizep mang sak hi.\nKawl makai te in mangkang kumpi te hunlai a kizang gamkhen zui nawnlo in a mau deihna bek tawh hong bawl kik uh a, mualtung gam teng pen Zomi te a tuam vilvel a tenna gam khen ( Chin Hill Special division) ci’n min khat tawh i pu leh pa tenna gam teng hong khen sak uh a, kam khum tawh hong khem uhhi. Hih pen Kawl mi te in Zomi te minam khat i hihna a beina ding hanciamna masa pen a hihi.\nKawl gam ah gam uk kumpi te’n min tuamtuam zangin a kikhel zel hangin Zomi te tawh kisai a muhna uh pen kikhel ngei tuanlo hi. Zomi te pen leitung ah minam khat i hihna pan a bei mangna ding a hanciamna uh zong a beisa hun pan kipan tuhun dong mah kizom to den lai hi. A diak in:\n(a) Zomi te pen kawl mi suah sak sawm uh\nMinam khat hihna dingin lai (literature) neihna pen kisam mahmah khat ahi hi. Zomi te in Zolai leh Zo ngeina sin theihna pen mihing khempeuh ngah theih pianpih hamphatna (fundamental rights) a hihi. Minam khat peuh in a ma minam lai leh ngeina a theih nawnloh ciangin minam mangthang hi a, gam sunga om minam te a mangthang lohna ding in a mau lai leh ngeina sin theihna ding lampi a honsak ding pen gam uk kumpi te i tavuan a hihi.\nAmau leh a mau a hih zawh kei uh leh zong kumpi te in huhna a piak ding uh a hihi. Tua bangin gam uk kumpi te in a gam mite a kepcing ciang bek in tua gam dingkip zo pan bek hi. Tulai takin Zolai leh Zo ngeina sin theihna ding gam uk kumpi te in hong huh lo uh hi. Zomi te in a mau minam itna tawh a hanciamna uh a hi Zolai leh Zo ngeina sin theihna ding lampi a bawl uh ciangin zong kumpi te hong khak sak lai hi.\nI Zogam ah Zolai leh Zo ngeina sin theihna pen kumpi te in hong phallo uh hi. Tua bangin Zomi te in Zolai leh Zo ngeina sin theih ding a phallo bek uh hilo in, a lang khat pan in Zomi te’n kawllai leh Kawl ngeina pen sang ah hong sin sak uhhi. Kawllai pen tan lang (beginner) pan in ut leh ut loh thu hi lo in, hong sim sak uh a, sang laibu khempeuh zong kawl lai vive tawh hong sinsak lai uhhi.\nTua bangin Zomi te in Zolai leh Zo ngeina theilo in Kawl mi suak khin ding cih ngimna tawh Zomi naupang no te tungah kawl kumpi te hong hanciam bek uh hi lo in a khang cing khinsa Zomi te tungah zong lampi tuamtuam tawh hanciamna hong nei lai uhhi. Mangkang kumpi te hun lai pek pan ki pan Zomi te’n galkap sungah minam dangte tawh om khawmlo in Chin Rifle Regiment tawh Zomi galkap tampi in gam hutna dingin na sem uh hi.\nKawl kumpi hong khan ciangin tua a om sa Chin Rifle Regiment ah Zomi te omsak nawn lo in minam dang te guang uh a, a mau deih bangin nasem in minam dangte tawh hong kimai mial sak uh hi. Tua bek hilo in Zogam ah kawl galkap tampi hong puak uh a, Zomi te tawh sisan kigawm theihna ding in Zomi numei te hong suksiat sak uhhi. Hih bangin Zomi te pen leitung ah minam khat i hihna a beina dingin lampi tuamtuam tawh kawl kumpi hong hanciam uhhi.\n(b) Zomi te pen Kawl mite biakna biak ding hanciam uh\nZomi te in a beisa hunlai in pusa pasa biakna (traditional beliefs) bia uh a, tua pan in Chirstian biakna Zogam hong tun teh pusa pasa biakna sangin Christian biakna a hoih zawk lam a theih uh ciangin Zomi te Chirstian biakna ah kikhel uhhi. Tulai takin cileng Zogam ah Chirstian biakna a bia pen mimal 75% sang in tawm zaw lo hi. Minam khempeuh in a mau upna pen suakta takin bia thei ding cih thu pen gambup thukhunpi sungah a om tei hangin laidal tung bek ah om a, a taktak in Zomi te in a mau biakna tawh kisai nasep silbawl ding khempeuh ah kumpi ( kawlte) phalna lo tawh kisem theilo hi.\nTua bangin Zomi te in Christian biakna tawh kisai suakta takin upna thu tangkona leh biak piakna a neih theih loh lai tak in, kawl kumpi te in a mau biakna pen Zogam ah hong puak to uh a, suakta tak in nasem thei uhhi. Zomi te biak inn lam ding hong ki phal loh lai tak in Kawlmi te biakna inn (tat tung) lam na ding kumpi te’n panpih in Zomi te tang tha (volunteer) sam lai uh hi. Kawl biakna a bia utlo Zomi te sungah nasep hamsa mahmah ta seleh, lampi tuamtuam zang in han ciam uh a, Kawl biakna a bia dingin Zomi te pen an leh tui, sum leh pai tawh zol uhhi.\nTua banah sang lai simna leh biakna pen khentuamlo in Zomi naupang te a neu tung a kipan kawl biakna sungah a lut theihna ding un, sang laisin bu sungah kawl biakna tawh kisai thute hong sinsak lai uhhi. Hih pen kawl kumpi te in Zomi naupang no te kawl biakna sungah a kaih lut theihna ding hanciamna thupi mahmah khat ahihi. Tua bek hilo in, mun tuamtuam pan Zomi naupangno te kai khawm in kawlgam ah sang kah sak ding in khem uh a, Phonggyi sang ah kawl biakna sin sak uhhi. Hih bangin kawl kumpi te in biakna tawh kisai in Zomi te biakna bei mang na ding leh Zomi te minam hihna bei mangna dingin lampi tampi zangin hanciam to den uhhi.\n(c) Minam ni bawl ding phal lo uh\nMinam khempeuh in a mau minam tawh kisai ciaptehna te kepcing theihna, pawi bawl theihna pen namdang khatpeuh in a khak tantheih lo hamphatna (inalienable rights) ahi hi. Kawlgam sungah zong Kawl mi te in a mau minam ni dingin December tungkha liik zawh ni (10) ni ta in bawl uh a, gam bupsung ah zong kumpi zum khempeuh kikhak hi. Hih pen a mau ( Kawlte) a dingin ni manpha mahmah ni ahihi. Kawlgam pen minam tampi tenna gam ( multi-nations state) a hih mah bangin kawlte bek hilo , minam tuamtuam tampi tawh kilam khia gam khat a hihi.\nTua hi a, Kawlte in a mau minam ni thupi a sak zah khat un, minam dangte in zong a mau minam ni leh ngeina tawh kisai ni thupi te thupi a sak ding uh pen a lamdang hilo hi. Ahizongin gam uk kumpi te thumeilet (policy) hoih loh manin Kawlmi a hilo , minam dangte pen a Kawlmi suah sak ding leh a bei mangna ding hanciamna tawh minam dang te ngeina leh minam ni te Kawlgam sungah bawl ding hong kiphal nawnlo hi.\nZomi tampi te tenna khuapi a hi Kalaymyo a om Kalay University ah zong sangnaupang te makaihna tawh Zomi namni bawl ding thu nei te in phalna a piak loh pen Zomi te minam beimangna ding kumpi te thumeilet khat a hih manin dah huai mahmah hi. Zomi nam ni pen Zomi te a dingin Kawl gam sungah minam khat hihna a hong lak bek hilo in, leitung bupah minam khat i hihna hong lak a hih manin tua ni beimangna ding hanciamna pen Zomi nam beimangna ding hanciamna a hihi.\nZomi nam ni a kibawl sim a kigen den thu in Zomi nam ni a hong pianna leh a deihna a hihi. Zomi nam ni a kibawl sim a i phawk kik ding thu tampi te sung pan in Zomi nam ni i deihna pen zong kisam pen khat in ka um hi. Abeisa hun lai in i makai masa te in i minam sungah thumanna (justice), tanh kikimna ( equality) leh suahtakna ( liberty) a om theihna ding ngimna tawh minam bup huam in thu leh la a vaihawm ni uh pen Zomi nam ni ding a kiciam teh a hihmanin, Zomi nam ni deihna pen i minam sungah tua thute a om theihna ding ngimna ahi hi.\nMinam (nation) khat sungah namphung ( tribes) tampi om thei a, namphung ( tribe) khat sungah beh ( clans) tampi kigawm theih mah bangin Zomi nam ( nation) sungah zong namphung ( tribes) tuamtuam tampi leh beh ( clans) tuamtuam tampi om hi.Tua beh leh phung tuamtuam tampi om te in thumanna ( justice), tanh kikimna ( equality) leh suahtakna ( liberty) a kikim tek a ngah tek theihna ding pen makai masa te ngimna a hihi.\nTua bangin i beh i phung tawh kisai thu leh la te, paizia ngeina (customary laws) te leh huang sung huang pua te hoih tak a i kep cing theihna ding leh, lai leh ngeina kepcing theihna ding lunggulhna tawh Zomi nam ni a hong piang khia zong a hihi. Tua a hih manin i minam ngeina, lai leh kampau te hoih tak leh suakta taka kepcing theihna a om nawnloh ciangin Zomi hihna zong beimang ding hi.\nLeitung ah tua bangin minam mangthang tampi na om ngei khin a, mai lam ah zong a mau minam a kemcing lo te hong mang thang lai ding hi. Zomi nam te leitung ah minam mangthang a suahloh na dingin; (1) I minam tawh kisai ciaptehna te kemcing ding, (2) lai, kampau leh ngeina te kem cing ding, (3) Gam leh lei it in puah leh zuun ding, (4) Zomi naupang te in Zomi a hihna a theihna ding hilh in pantah ding leh (5) Ei mimal kivakhna tek tawh minam kepcing theihna ding nasem to leng Zomi pen leitung ah kipkho den zo ding hi. Tual Khan Suan\nPrevious: Putin in International Terrorism pen asimhuh leh alangtang ahuh om ci ~ TK Lian\nNext: Kuala Lumpur khuasung ah mawtaw nih kiphukha, University sangnaupang khat si ~ ZD


url: =US Secretary of State dingin India hikha theiding ~ Thang Khan Lian :: ZOMI DAILY\nposted on 19 November 2016 at 8:50 am Lomkholna: News, Thangkhanlian, USA, World\nNov. 18, 2016: South Carolina Governor len Indian American Nikki Haley pen Trump’ Secretary of State el/tuh (contender) thei dingin a min kilang ta a, tu ni-in Trump in a Cabinet ministers ding guan’ sawm in buai vengvung lai ahih manin kimuhpih ding hi kici hi. Secretary of State tuh thei dingin Nikki Haley, New York Mayor lui Rudolph Giuliani leh UN ah USte’ ambassador lui John Milton cihte min kigen hiauhiau hi. Haley pen Trump in a vote zon lai-in minam kideidanna kampau a zatte a awi vet lote lak-a khat hi a, Republican primary ding kituh lai-in zong Trump’ lang lamah Marco Rubio na gum in, a min na thukimpih (endorsed) hi.\nHaley minpi pen Nimrata Randhawa hi a, India gam Punjab state panin lutuamte (Punjabi/Sikh) gambeelte tanu hi, US gam adingin Governor len masa pen hi a, South Carolina Governor 116na dingin 2010 in na cing a, January 12, 2011 panin na len hi. January 20, 1972 in Bamberg, South Carolina ah piang a (kum 44 mi), September 1996 in Sikh leh Methodist ngeina dan in Michael Haley tawh kiteng a, ta nih – Rena leh Nalin nei uh hi.\nTu-in Nikki Haley pen Christian kici ah Mt. Horeb United Methodist Church pawlpi mi ahi hi. May 2015 in University of South Caralina panin public service ah honorary doctorate ngah hi. A pasal pen South Carolina Army National Guard officer hi a, January 2013 in Afghanistan ah galdo dingin na kuan ngei hi.\nHaley leh Trump a kituah lohna pen Trump in president ding a tuh lai-in minam kideidanna kampau a zatna hangin Haley in hih bang hunsat lai-in hih bang kampau zat pen mi tampi hehna suaksak zaw ding hi ci a, Trump in phalna nei lo gaambeelte vai tawh kisai-ah a panna khauh lo lua hi ci hi.\nSouth Carolina Governor ahihna tawh 2015 in State Legislative building ah sila deih pawlte laan (flag) kikhai Confederate Flag kici thubuai hong nasia mahmah a, mikang hon khat in khai den ding hi ci-in pang uh a, mikangte tangvalno khatin biakinn sungah mivom 9 kaplum liang hi. Haley in hih laan in sila a kineihna (slavery) tawh kizopna lim nei a, laan khaina dingin mun tampi awng a, hih laan pen South Carolina mi khempeuh leh Rupublicans khempeuh sik leh taang-a kikhai (represent) hilo ci-in a kilak khiatna ding thukhensat ahih manin kila khia hi.\nHaley pen minam kilangbawlna a langpang mahmah leh Republicante thuzuih a lenkip cinten mi hi a, Vice-Presidential candidate dingin zong a min na kigen ngei hi. Governor a nih veina dingin November 4, 2014 in kiteelcing kik a, January 2019 ciangin a hun bei ding hi. US ah Indian American ulian a tamzaw pen Democrats gum vive pian ahi hi.\n-Wikipedia/The Hindu/ Thang Khan Lian\nPrevious: Kuala Lumpur khuasung ah lungphona neidingte kipanpan ta ~ ZD\nNext: Zomi Daily ii YouTube Subscribers tulsawm cin Free Domain ~ ZD\nMalaysia, Sungai Besi ah mawtawneu khatin Lorry phukha, ahawlpa si


url: =Sungai Buloh – Kajang MRT meileng lampithak Ready dektakta :: ZOMI DAILY\nposted on 2 July 2017 at 8:13 pm Lomkholna: Malaysia, News, Sawltak, World\nMalaysia, Klang Valley sungteng akawm kawikawiding in avaihawm, abawlkhiat uh ahi Klang Valley MRT System kici meileng lampi te lakpan Sungai Buloh leh Kajang kikal kizopna meileng lampi te Ready khinta cih theStar pan kiza hi.\nSungai Buloh – Kajang (SBK) MRT Line pen ki zangtheita, Ready khinta a, ahi zongin kalnihsung hoihtak in sitcianna neilaiding uhhi.\nHih SBK MRT meileng lampi pen Prasarana Malaysia Bhd kici Company te bawlkhiat uh hi a, meileng atuangding te apuading inzong MRT Feeder Bus akigawm in 300 bang taisak dending uh cihi. Hih meileng lampi hangin Klang Valley sungteng ah khuasung khuapua kikawmna noptuam mahmahding a, nisim in mi 400,000 tabang tuangdending in ki lamen ciliang hi.\nVideo: Phase 2 of MRT Line 1 is 99% ready\nLand Public Transport Commission (SPAD) te genkhiatna ah hih Sungai Buloh – Kajang (SBK) MRT Line pen hongtungding July 17 ni in kihong tading ci uhhi.\nJuly 17 niciang aki honbehding MRT Line pen Semantan panin Kajang kikal hi a, Kuala Lumpur khuasung anawk ciangin leinuai vive tawnsakding uhhi.\nKlang Valley Mass Rapid Transit Project (KVMRT Project) aki bawlkhiatzawh nadingin sumbei vekpi Budget pen RM21 Billion ahihi.\nMeileng lampi asauna pen akigawm in 53km bang sau a, hih meileng lampi hangin Klang Valley sungah Public Transportation noptuamsak mahmahding bekthamlo, lamzikpi tungah mawtaw awkcip Traffic Congestion te phatuam mahmahding in ki lamen hi. Sawltak #zomidaily\nPrevious: Malaysia, Taiping khuasung ah naungek khat anungtalai in ki nusia\nNext: South Africa ah mihing tawh akibang tuuno khat suakin lamdang kisa mahmah


url: =Kikhel ding ki siam - Zomi Adventist Innkuan\nMuvanlaai te in amau nam lak ah kum sau a nungta pen hi aa kum 70 ciang bang nungta thei uhhi. Ahi zongin tua tan ciang a nuntak theihna dingun Muvanlaai in a haksa khentatna tampi ong nawk kul hi. Kum 40 aphak ciangin a cinn te sau in kauh aa sa manthei nawn lo iin, a muk te zong sau in kawi ta aa sa zong hoihtak ne thei nawnlo aa, a lenna ding kha te zong teekta in a pum tung ah belh cip a zaangtak in leng thei nawn lo hi. Tua laitak in Muvanlaai in teel ding nih bek ong nei hi: tua ci bang in si ding maw… a hih kei leh ni 150 sung a sawt ahaksa leh ana thuak in a nuntakna zomto suak ding maw. ?? cih bek tel ding om hi.\nSee also Pasian' Ciaptehna\nMuvanlaai zong mualsangdawn ah lengto iin abuu sung ah ong tu hi. A teekta a kawi amuk suangtung ah a kiat dong ong taatkhia kul hi. A tang, a thak amuk ong po kik ding a ngak kawm\nin a kawi, akauh a cinn te zong suangtung ah ong kiatkhia hi. A thak cinn leh muk ong po kik khit ciangin a teekta akimat cip akha te khat khit khat ong botkhia hi. Tua zawh kha nga khit ciangin a minthang Muvanlaai in a nuntakna a thak in ong ki pan kik aa, kum 30 ong nuntak beh lai hi.\nSee also What Scares Me About Evangelism\n“Ki khel theihna in khantohna khat hi aa, ki khelna a nei theilo mi in gualzawhna mungtup tawh a ki gamla mi te hi” Khaineu Hatlangh\nPrev post Contenment\nNext post News Briefs For June 14, 2019


url: =ZAM Thupuak :: 07 Oct 18 (Zomi League & Idol vai) :: ZOMI DAILY\nZAM Thupuak :: 07 Oct 18 (Zomi League & Idol vai)\nposted on 6 October 2018 at 8:49 pm Lomkholna: Malaysia, News, ZAM, Zomi\nMalaysia gam ah Khuado pawi muakna Zomi League leh Zomi Nam Ni muakna Zomi Cup cih te kinei zel hi. Kum sim in team tampi mah kimawl den a, kum khat khit kum khat kilamdan na om toto hi.\n2018 Zomi League ah team 5 kimawl uh a, tua te in\n1. Zomi Catholic Community of Malaysia (ZCCM)\n2. Zomi Christian Fellowship – Hatamas (ZCF-Hatamas)\n3. Zomi Adventist Church (ZAC)\n4. Zomi Ebenezer Malaysia (ZEM)\n5. Zomi Education Center (ZEC) cih te kihel uh hi.\nChampion -Zomi Catholic Community of Malaysia (ZCCM)\n1st Runner Up -Zomi Christian Fellowship – Hatamas (ZCF-Hatamas)\n2nd Runner Up -Zomi Adventist Church (ZAC)\nCih bang in hong ngah uh hi. 2nd Runner Up a ngah Zomi Adventist Church te pen Zomi Ebenezer Malaysia leh Zomi Education Centre te tawh mat 3 tek kikim uh hi mah leh goal khup zah tawh a ki et ciangin Zomi Adventist Church in 2nd Runner Up hong ngah uh hi.\nKimawl siampen te zong pahtawi na kipia a,\nBest Goalkeeper – No. 1 Muangmuang (ZCCM)\nBest Defender -No. 4 Nau Khai (ZEC)\nBest Midfielder -No. 11 Kappi (ZCCM)\nBest Striker -No. 10 Neu Khai (ZAC)\nBest Player -No.20 Sumpi (ZCCM)\nTop Scorer -No.7 Thangno (ZCCM)\nA diakdiak in 2018 Khuado muakna in kibawl Zomi League ah ih kilamdan na leh ih khantohna tampi kimu a, tua teng sung pan a diakdiak in\n1. Thukhun leh dan te nidang sangin kithupi ngaihsut in kizui zaw hi. ZEM team te lampi ah vai tuamtuam hang tawh kimawl hun hong laplo uh a, Zomi League thukhun sungah kimawl hun hong laplo te minute 15 sung ngak in tua ah hong tun kei leh 3:0 in a lel in kiciamteh ding hi cih tawh kizui in kisem a, ZEM team pan zong kamtam na om hetloin thu mang diamdiam in picing lungsim hong pua uh hi.\n2. Kimawl hun sungin kam kinial na, kitotna cih te om hetloin kimawl khempeuh in kilawmtakna hoih tak hong lak in hong kimawl uh a, et lawm mahmah leh kipum khat vai mahmah hi.\n3. ZEC team te pen sangnaupang te ahih na uh tawh kizui in kum 15 nuai siah hi zaw pian uh a, a thatang un a zawh nai hetloh uh hangin kimawl siamna uh a hoih pen in hong lak khia in lungkia hetlo in hong kimawl uh hi. Adang team te in zong naupang te hoih tak khual in kimawl pih uh a, et lawm mahmah hi.\n4. Committee te thugen te a nial tangtang kua mah om se loin kimang diamdiam a, vai hawm dan nuam mahmah hi.\nNidangin ih kilawmtak na ding kimawlna pen khat leh khat kinialna leh kikamtamna hong suak zelzel thei a, tuciangin ki itna leh kilawmtatna tawh et lawm mahmah hi. Hi bangin kimawl diamdiam theih na pen Zomi khangthak te sungah lungsim picingna in mun hong luah ta hi cih kilang hi. 2018 Zomi League pen kilawmtatna leh kipum khatna taktak a hih lam hong kilang sak ahih manin hong kihel khempeuh tungah lungdamna lianpi zong ih pulak khia hi.\nZOMI IDOL MALAYSIA -2018 TOP 5 TE\nKumsim ih neih ngei om mah bangin Zomi Khuado pawi muakna in ih bawl zel Zomi Idol Malaysia-2018 pen 01 October 2018 (Monday) ni ciangin Top 5 kitelna om leuleu a, tua Top 5 teng pen Khuado ni ciangin Khuado hall pi sungah kidemna hong nei leuleu ding uh hi.\nHih kidemna ah a kihel ding Top 5 teng in\nZomi Khuado pawi bawl ding tawh kisai in 08 August 2018 (Wednesday)ni-in ZAM zumah thudotpite tawh ki kup khopna kinei in, Zomi Ngeina Khuado Pawi limtakbawl dingin thukimna kinei hi. A mun dingin Zomite Khuado Hall, Chin Woo Stadium mah ki kipsak hi.\nKhuado pawi nasiatak ih bawl zawh na dingin sum leh pai tampi hong kisam ahihmanin muanna leh lametna lianpi tawh Khuado Committee in anuai a bangin ma ih pan khop nangin kong zawn uh hi.\n2. Biakna pawlpi khat ciang RM300 pan a tungsiah leh 3. Khua kipawlna leh Pawlpi panbek hilo in, mimal in zong ma ih pankhop ding ih kizawn beh lai hi.\nKhuado pawi pen 15 October 2018 (Monday) ni dingin kikip sak hi.\nZomite kumkhen Khuadopawi ah Malaysia leitang tung a om Zomite khempeuh khatzong pelemlo a, ih kihel kim theih nading lunggulhna tawh ih ki theikhol sak uh hi. Tuasung ah Zomite maban ding thugenna, Zomi Idol Malaysia 2018, Laam tuam tuam, lasaknate a kipan kivakna/talent show tuamtuam zong om dinga hihmanin khuahun sia leh thusia tuamtuamte tawh kipelh nadingin thungen ciatni.By: Khuado Committee 2018\nZOMI KHUADO PAWI ADING PANPIHNA HONG PIASA TENG\n45. Lailo Khua Kipawlna -RM300\n46. SNO Malaysia -RM100\n47. Anlangh Khua Kipawlna -Malaysia -RM200\n48. Lailui Khua Kipawlna -RM200\n49. ZCF-Kajang Pawlpi -RM300\n50. Zonuamzang Khua Kipawlna -RM100\n51. Tuimui Khua Kipawlna -RM200\n52. Tuithang Khua Kipawlna -RM200\n53. Taaklam Khua Kipawlna -RM100\n54. ZCF-Bukit Tinggi -RM100\n55. Suangzang Khua Kipawlna -RM200\n56. Heilei Khua Kipawlna -RM200\n57. Lezang Khua Kipawlna -RM100\n58. Tungzang Khua Kipawlna -RM200\n59. Ngalzang Khua Kipawlna -RM100\n60. Sentosa Zomi Innkuan Pawlpi -RM150\n61. Vangteh Innkuan Malaysia -RM200\n62. Paangzang Khua Kipawlna -RM100\nMYRC CARD KIBAWL THEI LAI :ZAM Card tawh MYRC card bawl nuamte in kibawl thei lai ding hi. ZAM zum pan in kalkhat in nikhatta kibawlpih den a, nipi zawh ni thum ni (Wednesday) nisim in kibawl thei ding hi. Abawl nuamte in omna inn (Full Adderss), Nasepna sai/company min, Nasepna mun (Full Address) leh nasepna boss te ih contact No. te kisam hamtang ding hi.\nZAKSAKNA : UNHCR zum pan in Option (1) leh (2) hangin lungsim gimsak lua in ih om khak loh ding leh nang tel ding na khentatsa thu khat pen hong kitel sak hun hong tun taktak ciangin bangbang thu hong kigen zongin nang khentatna om sa bangin/na kizawhna sa bangin tel suak sawm in. Interview na phi dingciangin hoihtak kiging khol in. A zenzen in na UN hong kilak sak leh zong lunggim khakun in omcip pah kei inla na card number te hoihtak ciamteh in kemcingin. Khua hun cih pen kikhel thei a, na khempeuh Pasian in lumlet thei hi cih phawk gige zaw in.\nUNHCR pan appeal hong at sak ciangin zong at in va puakkik hamtang zaw ni. Hih ih puakkik hamtangna tung tawn in ei ading sup zawkna zong omlo zaw a, ih puakkik loh ciangin ei leh ei mahmah in UN tawh kizopna a khawl sak kisuak hi.\nZAM ZUM AH HONG HAWH : Kawlgam ZBCM zumpi ah General Secretary asem Rev. Langh Za Kap (Tuimang Khua) 24-09-2018 ni in Zomite a it a veina tawh kizui-in ZAM zum ah hong\nhawhin ZAM zum pan in Malaysia gamsung a om Zomi pihte adingin thungetna hong neihsak ahihmanin kilungdam mahmah hi. Topa’n siapa nuntakna hong zang semsem lai tahen.\nviber imageZAM ZUM AH HONG HAWH : Suanpi Khuami Love Penang Network ah Pasian nasem Pastor Thawng Khan Khawm Mang leh a innkuanpihte 03-10-2018 ni-in Zomite a it avei natawh kizui in ZAM zum ah hong hawhin ZAM zum pan in Malaysia gam sung a om Zomi pihte adingin thu ngetna hong neihsak ahih man in kilungdam mahmah hi. Topa’n siapa nuntakna hong zang semsem lai tahen.\nPALAI THUNGET KINEI : ZAM palai te khasim thunget kizom to thei a, October kha palai thunget khop pen 05-10-2018 ni-in kinei thei hi. Evangelical Baptist Church Pawlpi kem Pastor Khup Thawn Lian in Pasian kammal tawh thapiakna leh Palaite ading deihsak thungetna hong neihsak ahih manin kilungdam mahmah hi. Topa’n siapa hong zang semsem lai tahen. Sia Lianpi\nThang Kin Lo (Singzung) Bukit Jalil Camp ah kimuh pih thei\nKam Lam Kap (Pa- Let Khan Thang) Malaca Camp ah contact ngahlo\nVon So Hau (Tamu) Tanahmerah Camp ah contact ngah lo in om.\nThang Sian Sang pen Punjak Alam thongah contact ngah loin om hi. A sanggam/khuapih meltheih ih om leh ZAM zum ah hong hong kan un.\nKIMAT KIHEN NA TUAK LEH : Zomi te sungah kimat kihenna na tuak zenzen leh hih phone no. te ah na hopih pah in. Nang a dingin a kibaih sa in om den ding uh hi.\nSia Tuang Pu : 016 254 4093,\nSia Go Mang : 018 202 1216\nZATO LAM TAWH KISAI :Zato lam tawh kisai-in vai khat naneih leh Contact :Sia Mungpi 018 3122 957\nLUNGDAM KOHNA : ZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi a dingin hibangin mapang khawmin nong dinpihnate hang mah uh tawh tuni ciangdong a kikalsuan toto zo ahihi. Mailam ah zong apiakhiazo semsem dingin TOPA’N thupha hong pia henla, a zahtampi in hong thuk kik tahen. 1. Thang Lam Khup RM50\nPrevious: Innkuan mimal ki maingapna\nNext: Khensatna na neihma zuihding akisam thu (4) ~ Job Cinpi\nZYA Weekly News :: 26 December 2014\nSia David Lah vai akigen pawlkhat leh mimal muhdan ~ DK Khup\nDahna Pulakna: Tg. Samuel Khual Sawm Sang in hong nusia